बिहार चुनाव पर एगो कयास – Anjoria\nNov 21, 2010 उम्मीद, नीतीश, पैराशूट पालिटिक्स के सीमा, बिहार के विकास, बिहार चुनाव\nआजु बिहार के चुनाव के अंतिम दौर पूरा हो चुकल बा आ अबले मतदान के जवन आंकड़ा रहल बा ऊ लगभग 50 फीसदी के बा. आजुवो के तनी मनी ऊँच नीच का साथ उहे रहे के चाहीं. एहिजा मतदान के आंकड़ा पर बहस नइखे कइल जात, बलुक मकसद बा ओकरा नतीजा से. भारतीय चुनावन का बेहद प्रतिस्पर्धात्मक दुनिया में लोग जवना “हवा” का बुनियाद पर तखमीना करेला ओ कबहियो आपन दिशा बदल सकेले. बाकिर तमाम कानूनी रोक का बावजूद एहिजा जोखिम उठावल जा रहल बा आ एगो पूर्वानुमान बा कि नीतीश कुमार बिहार में भारी बहुमत का साथे लवटे जा रहल बाड़े.\nजे हालफिलहाल बिहार के नइखे देखले भा बिहारीपन के शिद्दत से महसूस नइखे कइले ऊ ना समुझ पाई. बिहार में फिलहाल कवनो “हवा” भा “मंद बयार” नइखे बहत. ओहिजा तकरीबन एक तरह के आन्ही उठल बा जे लागत बा एह राज्य के राजनीतिक समाजशास्त्र के नया सिरे से लिख डाली. नीतीश के आंधी खालि लालूए ना बलुक राहुल गांधी के कांग्रेसो के किनारे कर दिहले बा. अगर पिछलका साल उत्तरप्रदेश हिंदी पट्टी में कांग्रेस के भाग्योदय के संकेत दिहले रहुवे त अब बिहार एह बाति के साफ कर सकेला कि पैराशूट पॉलिटिक्स के आपन सीमा बा. राहुल गांधी के अंगुरी पर गिने लायक रैली जमीनी सियासी संगठन के भरपाई ना कर सके. नीतीश कुमार राजनीति के नया “एसएसएस” रचले बाड़न, “सड़क, शिक्षा, सुरक्षा”. जगमगात हाईवे आ गाँव के पक्का सड़क अब बिहार के नया गौरव बाड़ी सँ.\nनउवीं क्लास में पढ़े वाली लड़कियन ला साइकिल महिला सशक्तीकरण के प्रतीक बन गइल बा. बाकिर पिछला पाँच बरीस के नीतीश राज के सबसे बड़हन उपलब्धि बा कानून-व्यवस्था. बॉलीवुड बिहार के चोर आ अपहरण करेवालन के धरती बता के ओकर मखौल उड़ावत रहल बा, बाकिर नीतीश ओकरा के गलत साबित कर दिहले. राज्य में फइलल गिरोहन में से कईगो धरा गइल बाड़े आ बाकी लापता हो गइल बाड़े. अब कवनो गैंगस्टर के गिरफ्तार करे से पहिले पुलिस अफसर मुख्यमंत्री के घरे फोन ना करसु.\nअबसे बारह-तेरह साल पहिले जानल मानल लेखक आ पत्रकार अरविंद एन दास लिखले रहले, “बिहार विल राइज फ्राम इट्स ऐशेज”. माने कि बिहार अपना राख में से उठ खड़ा होई.\nएगो बिहारी का नजर से ओकरा के पढ़ीं त ऊ कवनो भविष्यवाणी ना एगो प्रार्थना रहे. पिछला लगभग एक साल में जेकरा बिहार जाये के मौका मिलल होखी ऊ यकीन का साथ कह सकेलें कि बिहार में सब कुछ बदल चुका बा आ बिहारो “शाइनिंग इंडिया” का चमक से दमकत बा. परेशानी अबहियो बाड़ी स, लोग के शिकायतो बा. बाकिर कुछ नयो बा. अर्थव्यवस्था तरक्की के संकेत दे रहल बा. हर दूसरका मनई कानून व्यवस्था के खरी- खोटी सुनावत भा अपहरण उद्योग के बात करत नइखे लउकत.\nदुपहरिया में स्कूल के छुट्टी का बाद साइकिल से घरे लवटत लड़कियन से भविष्य के नया उम्मीद झलकत बा. डॉक्टर मरीज के देखे घर से बहरी निकले लागल बाड़े. उनुका अब ई डर नइखे कि निकलते केहू उनुका के उठा ले जाई. किसान खेती में पइसा लगावे से झिझकत नइखन काहे कि बेहतर सड़क आ बेहतर कानून व्यवस्था बड़का बाजारन तक उनकर चहुँप बना दिहले बा. कम शब्दन में कहीं त लागता कि बिहार में उम्मीद के इजाजत मिल गइल बा. एह चुनाव में नीतीश कुमार समेत सगरी राजनीतिक खिलाडिय़न खातिर बहुत कुछ दांव पर बा. लालू-राबड़ी दंपत्ति के त पूरा राजनीतिक भविष्ये एह चुनाव से तय हो सकता. बाकिर बिहारियन खातिर दांव पर बा उम्मीद. उम्मीद कि शायद अब बिहार के राजनीतिक व्याकरण उनकर जात ना विकास के मुद्दा तय करी. उम्मीद कि बिहारी होखे के मतलब भाड़ा के मजदूरे बनल ना रहि जाई, उम्मीद कि भारते ना दुनिया के कवनो कोना में बिहारी कहलाइल मान के बात होखी. आ नीतीश कुमार के माने बा एगो उम्मीद, ऊ उम्मीद जवना के इजाजत बिहारियन के एही पिछला पांच बरीस में मिलल बा.


बतकुच्चन – ४६ – Anjoria\nFeb 8, 2012 बतकुच्चन\nपिछला बेर आखिर में पूरा पर पूरा कतार बन गइल रहे बाकिर चरचा ना चलल रहे. आजु ओहि पुर से पूर के सफर पर चलल जाव. पुर कहल जाला नगर भा शहर के बाकिर एकर इस्तेमाल कवनो शब्द का अन्त में प्रत्यय के रूप में बेसी होला, जइसे कि भागलपुर, नागपुर, जयपुर वगैरह. बाकिर जब पुर के चरचा कइल जाई त ई जगहा पूरा ना पड़ी. पुरइन कमल के पत्ता के आ प्लासेंटो के कहल जाला जवना से बच्चा अपना महतारी का कोख में जुड़ल रहेला. ओह प्लासेंटा के पुरइन शायद एहसे नाम पड़ल कि ऊ कमल के फूल लेखा छितराइल रहेला आ नाभि नाल के सीधा नार भा नाल कहल जाला. पुरनिया बुढ़ पुरान लोग के भा पहिले जनमल लोग के कहल जाला जे अब नइखे. अक्सर सुने के मिलेला कि हमनी का पुरनियन का जमाना में अतना सस्ती रहे कि पूछी मत. हालांकि ओह घरी के सस्ती एह चलते रहल कि तब लोग के खरीदे के बेंवत ना रहत रहे जतना आजु अतना महँगियो में बावे. पुर आ पूरब में कवनो नाता ना होखला का बावजूद पूरब के रहे वाला लोग पुरबिया कहा गइल आ पूरब से आवे वाली हवा पुरवइया. पूरबे से पुरबी बनल जवन गीत के एगो शैली ह आ जवना के जनक रहले पं॰ महेन्दर मिसिर. आजु ले उनुकर रचल पुरबी लोग का जबान पर चढ़ल बा जइसे कि “अंगुरी में डँसले बिया नगिनिया ए ननदी”. बाकिर अब नया पुरबी कमे लिखात बा. आ पुरवट त रउरा सभे में बहुते कम लोग देखले होखी बाकिर ई एगो चमड़ा के थैली होत रहे जवना से इनार से पानी निकालल जात रहे. आ जवन आदमी पुरवट से पानी निकालत रहे ओकरा के पुरहा कहल जाव. पुर के छोट रुप हो गइल पुरवा जवन कवनो छोटहन गाँव के कहल जाला. अब तनी पूरो का ओरि देखल जाव बाकिर कुछ पुर अबहियो बाकी बा. पुरवा माटी के बरतन भा चुकिया के कहल जाला. अलग बाति बा कि प्लास्टिक के कप गिलास का चलते कोहार के बनावल पुरवा कमे लउकत बा. गाँवो देहात मे अब प्लास्टिके के कप गिलास छाप लिहले बा. अब एह बात के पुरवावल भा पुरवासाखी के जरूरत ना पड़े के चाहीं. काहे कि ई त सभका नजर का सोझा बा. अब चलीं पूर पर त पूर भरूआ सामानो के कहल जाला जवन कवनो चीज में भा पकवान में भरल जाला. आ पूरन कवनो काम के भा घटना के पूरा होखला के कहल जाला जइसे कि पूरनमासी महीना पूरा भइला के दिन के कहल जाला जहिया चनरमा अपना पूरा आकार में होखेले. अब त रउरो कहत होखब कि वाह रे बतकुच्चन, कतना पूरबऽ एह पूर के ? पूरल के मतलब रसरी बनावलो होला आ कवनो काम के पूरो कइल. अब आजु एह पुर से पूर तक आवे में हमार जगहा पूरा हो गइल. अलग बाति बा कि हम ई ना कह सकीं कि हमार बाति पूरा हो गइल. बात ना भइल हनुमान जी के पोंछ हो गइल कि ओराते नइखे ! खैर चले दीं आजु, फेर त भेंट होखही के बा.


बिहार के अधिकार मांगत जदयू दिल्ली में रैली कइलसि – टटका खबर\nबिहार के अधिकार मांगत जदयू दिल्ली में रैली कइलसि\nअतवार का दिने दिल्ली के रामलीला मैदान में जदयू का ओर से एगो बड़हन अधिकार रैली कइल गइल जवना में मुख्यमंत्री नीतीश कुमार कहलन कि बिहार हर मामला में राष्ट्रीठ औसत से पिछड़ल बा आ एकर समावेशी विकास खातिर जरूरी बा कि एकरा के विशेष राज्य के दर्जा दिहल जाव. कहलन कि अबहीं ना मिलल त अगिला चुनाव का बाद त विशेष अधिकार के दरजा देबहीं के पड़ी. काहे कि ऊ दिल्ली में ओकरे के समर्थन दीहें जे बिहार के विशेष राज्य के दरजा दी.\nओने कांग्रेस के बड़का नेता शकील अहमद के कहना बा कि अधिकार का नाम पर सियासत ना होखे के चाहीं. ऊ एह बात के नकरलन कि केन्द्र सरकार बिहार का साथे मयभावत बेवहार करत बिया.\nहालांकि देखे लायक बात रहल कि दिल्ली में एह दू दिन में दू गो मुख्यमंत्री आपन आपन कहानी कहे अइलन. गुजरात के मुख्यमंत्री अपना विकास के कहानी सुनवलन बाकिर बिहार के मुख्यमंत्री अपना राज्य के गरीबी के कहानी.\nअधिकार रैली में संकेत दिहल गइल कि हो सकेला कि जदयू अगिला लोकसभा चुनाव अकेले लड़े. एह बात पर जनता दल के अध्यक्ष डा॰ सुब्रह्मण्यम स्वामी कहलन कि ई काम जदयू ला खुदकुशी करे जइसन होखी. भाजपो का तरफ से संकेत दिहल जात बा कि उहो कवनो दबाव में आवे वाला नइखे आ उहो अकेले लड़े ला तइयार बा. जान जाईं कि नीतीश कुमार नरेन्द्र मोदी के फूटलो आँखी ना देखल चाहसु.\nTags: अधिकार रैली, नरेन्द्र मोदी


राउर अँजोरिया अब आउर अँजोर हो गइल – Anjoria\nनया साल के छुट्टी के हम कुछ बढ़िया इस्तेमाल कर लिहनी आ अँजोरिया के बिखरल परिवार के एक जुट कर दिहनी. गाँव समाज में संयुक्त परिवार के हमेशा से बढ़िया मानल गइल बा. एकल परिवार आजादी जरुर देला बाकिर सुरक्षा देबे में कमजोर पड़ जाले.संयु्क्त परिवार में कमजोरो सँवाग के गुजर बसर बढ़िया से हो जाले. परम्परा से चलत आ रहल एह प्रबन्ध के तुलना कवनो सामाजिक सुरक्षा योजना ना दे सके. अँजोरिया परिवार के सवाँग अलग बिलग डेरा जमवले रहलें हँ आ एकरा खातिर परिवार के मुखिया के कमजोरी एगो बड़हन कारण रहल ह. अब ओह कमजोरी के दूर कर के सभके एके छत के नीचे ले आइल बानी. बाकिर जवन बेटा पतोहू अतना दिन से आजादी के आनन्द लिहलें उनका के अचके में कवनो सीमा में बान्हलो ना जा सके. एह सच्चाई के सकारत हर सवाँग अपना में आजाद बा, बाकिर परिवार का सीमारेखा का भीतर.\nहमार एगो मित्र कुछ साल पहिले अइसने करे के सुझाव दिहले रहलें. तब हमरा लगे अतना योग्यता ना रहुवे कि एकरा के फलीभूत कर सकतीं. बाकिर सलाह दिमाग में नाचत रहुवे. अब जा के ओकरा के हकीकत में बदल सकल बानी. ओह मित्र के लाख लाख धन्यवाद !\nअब अँजोरिया का सबडोमेन का रुप में टटका खबर, भोजपुरी डिक्शनरी, आ सिने भोजपुरी के ले आइल बानी. अँजोरिया के मूल रुप से साहित्यिक आ सामाजिक सरोकार वाली साइट बना के रखल जाई. आशा बा कि ई परिवर्तन अँजोरिया के महत्व बनावे बढ़ावे में सफल रही काहे कि इन्टरनेट पर कवनो साइट के महत्व ओकर पाठक आ पढ़ल पन्ना के गुणनफल पर निर्भर करेला.\nनया साल के इहो एगो योजना रहल ह जवन आजु पूरा हो गइल.\nरउरा सभे के धन्यवाद देत,\nPrevious Post: रघुवीर नारायण के पुण्यतिथि\nNext Post:4जनवरी, 2011 के सूर्य ग्रहण हमनी के राशि पर प्रभाव\nसंपादक जी प्रणाम !\nअँजोरिया परिवार में हम जइसन दुबर-पातर सवाँग के सुरक्षा देबे वाला बरियार मुखिया मिल गइल आउर का चाहीं .निक लागल राउर\nसाहित्यिक विचार . बहुत -बहुत धन्यवाद !


आइटम क्वीन सपना – Anjoria\nहिंदी, मराठी, गुजराती समेत कईएक भाषा के फिलिमन में आपन जलवा देखा चुकल सपना आजुकाल्ह सिनेमा भोजपुरी के गरम लिट्टी बनल बाड़ी. सपना के लटका झटका भोजपुरिया दर्शकन के अतना पसंद आइल बा कि अब हर निर्माता निर्देशक सपना के अपना फिलिमन में राखे ला बेताब नजर आवत बाड़े. खूनी दंगल, प्राण जाये पर वचन ना जाए, अउर आंधी-तूफान जइसन फिलिमन में सपना के डांस भोजपुरी आइटम डांस के चटक सवाद दिहले बा. चुलबुल गानन पर सपना के लचक के खुमार एह घरी भोजपुरिया दर्शकन पर खूबे चढ़ल बा.\nसपना के कहना बा कि भोजपुरी के आइटम डांस पर फूहड़पन के हमेशा आरोप लागत रहेला बाकिर उनकर डांस में शारीरिक कम, हाव-भाव के प्रदर्शन बेसी होला. एह आधार पर अपना डांस के सपना फूहड़ ना मानसु. कहेली कि आइटम डांस हमेशा से फिलिमन के हिस्सा रहल बा. अलग बात बा कि बाद में एकरा के फूहड़ मजाक बनाके राख दिहल गइल बा.\nसपना एह घरी सिनेमा भोजपुरी का साथही हिंदी अउर गुजरातीओ सिनेमा में बिजी बाड़ी.\nमुंबई में रिलीज होखत बा ‘गजब सिटी मारे सईयां पिछवारे’


महापुरूष लोग आवेला, चल जाला. बाकिर ओह लोग विचार ना जाला. विनोबा भावे जू भूदान के कंसेप्ट दे गईल रहनी, अबहियों चल रहल बा, कम से कम पाकिस्तान में. पाकिस्तान के राष्ट्रपति जरदारी स्वात घाटी के भुदान तालिबानियन के कर दिहलें.\nवइसे पाकिस्तान बड़ा मजा के मुलुक हऽ, जवन बावे ओकरा से ऊ त सम्हरे ना, काश्मीर के मांग करत रहेला. १९७१ में एगो बड़हन भूदान भईल त बांगलादेश बनल. पाकिस्तान से बड़ भुदानी देश खोजल मुश्किल बा. अबहीं हालही में एगो पत्रकार जरदारी के इंटरव्यू लिहलस. संजोग से एह खाकसार का हाथे लाग गईल, एह तरह से बा :\nसवाल : रउरा स्वात घाटी तालिबानियन का हवाले कर दिहनी, एकर का मतलब बा ?\nजरदारी हमनी का भूदान के मनले बानी जा. स्वात तालिबानियन का हवाले बा, कराची दाउद का तस्करन के हवाले, काश्मीर आतंकवादियन के हवाले. हमनी का खुदे आधा चीन के आ आधा अमेरिका के हवाले बानी जा. देखीं, स्वात घाटी तालिबानियन का हाथे चल गईल त हमनी का अब कह सकीलें कि हमनी का जिम्मेदार नईखीं जा. अमेरिका डाँटेला कि हमनी का सरकार ठीक से नईखी चलावत जा. अब साफे कह देनी जा कि गवर्नमेंट हमनी के बड़हीं कहाँ बा ? ईहां इस्लामाबाद में एकाध किलोमीटर एने ओने के इलाका भर हमनी के बा. वइसे ईहो हमनी के आपन नईखे, ई पाकिस्तानी फौज के जनरल कियानी के बा. कियानी तालिबानियन का हवाले बाड़न. हमनी के कवनो दोष नईखे.\nसवाल : जब राउर कवनो जिम्मेदारिये नईखे त रउरा राष्ट्रपति बनलीं काहे ?\nजरदारी पाकिस्तान सभकर हऽ, फौज के हऽ, आईएसआई के हऽ, डेमोक्रेटिक गवर्नमेंटो के हऽ. सिरिफ फौजे काहे चौपट करे, आईएसआई के भी मौका मिले के चाहीं. सिरिफ आईएसआईये काहे चौपट करे, सिविलो गवर्नमेंट चौपट करे. बारी बारी से करे लोग.\nसवाल : रउरा भूदान के बात करत बानी, भूदान के कंसेप्ट त मूलतः इंडियन हऽ ?\nजरदारी इण्डियन लोग भूदान के ठीक से फालो ना कईल. भूदान खातिर ओहिजा के लोग ऊ जमीन दिहल जवन ओह लोग खातिर कवनो काम के ना रहे. हमनी का निमन खास जमीन दे दिहली जा भूदान में. स्वात घाटी में निकहा टूरिस्ट बिजनेस चलत रहल हा बाकिर हमनी का भूदान में दे दिहनी जा. रउरा हमनी के भावना देखीं, सांच भूदानी जजबात हमनिये का भितर बा.\nसवाल : रउरा से आपने जमीन सम्हरत नईखे आ रउरा काश्मीर मांगी ला ?\nजरदारी देखीं, हमनी का खुदमुख्तारी के हक के बात करीला. चौपटीकरण में खुद मुख्तारी होखे के चाहीं. काश्मीर के हमनी का चौपट करेम जा, अपना हिसाब से.\nसवाल : रउरा किहां गजब हाल बा. रउरा राष्ट्रपति हो के जवन कहीला तवन प्राइममिनिस्टर गिलानी के ना मालूम रहेला. ओने गिलानी जी जवन कहेलें तवन रउरा मालूम ना रहेला.\nजरदारी ई पुरनका सिचुएशन बयान करत बानी रउरा. नयका ई बा कि हम जवन कहीले तवन हमरे मालूम ना रहेला आ गिलानी जवन कहेलें तवन उनुके ना मालूम रहेला.\nसवाल : रउरा भारत पाक रिश्ता में शांति खातिर चीन के रोल चाहीलें. एकर का मतलब बा ? का रउरा चीन से राकेट, बम, मिसाइल खरीद के शांति बहाल करल चाहीले ?\nजरदारी हमनी का मालूम बा कि हमनी के चीनी मिसाईल के भारत का साथे शान्ति बहाली के प्रोग्राम से जोड़ल जाला. बहुते लोग के मानल बा कि चीनी हथियार सस्ता होखेला बाकिर ढेर ना चले. लड़ाई का घरी ई चलबे बा करीहें सन, त शान्ति हो जाई कि ना ?\nसवाल : का संदेश दिहल चाहेम ?\nजरदारी भूदान कईला से टेंशन बहुते कम हो जाला.


उनइस महीना में तेरहवाँ बेर रिजर्व बैंक ब्याज दर बढ़ा दिहले बा जवना से घर, गाड़ी आ व्यापारिक काम खातिर लिहल करजा अउरी महँग हो जाई. जबकि रिजर्व बैंक के एह फैसला से आम आदमी के परेशानी त बढ़ल जात बा आ महँगाई के रफ्तार जस के तस बा.\nअन्ना हजारे अपना ब्लाग पर किरण बेदी के बचाव करत कहले बाड़न कि चार गो लोग के गिरोह उनुका टीम पर अनाप शनाप आरोप लगावत बा.\nकोलकाता एकदिना आजु होखे जा रहल बा आ भारतीय टीम इंग्लैंड के 5-0 से हरावे के कोशिश करी त इंग्लिश टीम अब आपन इज्जत बचावे खातिर खेली.\nजम्मू कश्मीर के कुछ हिस्सा से सशस्त्र बल विशेष शक्तियां अधिनियम हटावे के सरकारी अनुशंसा पर आ सेना के विरोध का बात अब सभकर नजर राज्यपाल एन. एन. वोहरा पर टिकल बा कि ऊ कवन फैसला लेत बाड़न.\nसंयुक्त राष्ट्र सुरक्षा परिषद में भारत के पहल पर एगो प्रस्ताव सकार लिहल गइल जवना में कहल गइल बा कि सोमालिया तट पर होखे वाला समुद्री लूट के रोके आ समुद्री लुटेरन से जहाजन के बंधक बनावे का समस्या से निपटे खातिर कानून बनावल जाव.\nहिमाचल प्रदेश के बिलासपुर जिला में एगो बस 1,000 फुट गहिरा खाई में गिर गइल जवना से कम से कम 27 लोग के मौत हो गइल बा.\nअमर सिंह के खराब स्वास्थ्य का चलते पचास पचास लाख रुपिया के दू गो मुचलका पर जमानत दे दिहल गइल बा. जया प्रदा एकरा के दीवाली गिफ्ट बतवले बाड़ी. ओने रेवती रमण सिंह के आरोपी बना के निचला अदालत से भेजल सम्मन पर दिल्ली उच्च न्यायालय रोक लगा दिहले बिया.\nआंध्र प्रदेश में अलग तेलंगाना राज्य खातिर चलत आंदोलन में शामिल सरकारी कर्मचारियन के 42 दिन पुरान हड़ताल सोमार का रात तूड़ दिहल गइल.\n(सोमार, 24 अक्टूबर)\nपत्रकार शिवानी भटनागर के साल 1999 में भइल हत्या के मामिला में पुलिस अधिकारी रहल आर. के. शर्मा के बरी करे वाला न्यायाधीश के आलोचना करे वाला वकील अशोक अरोड़ा से दिल्ली उच्च न्यायालय सोमार का दिने जवाब तलब कइलसि.\nस्वामी अग्निवेश सोमार का दिने फेरु कहले कि अन्ना हजारे के रामलीला मैदान अनशन का दौरान जुटावल चन्दा के हिसाब सार्वजनिक होखे के चाहीं.\nकर्नाटक के राज्यपाल हंसराज भारद्वाज सोमार का दिने लालकृष्ण आडवाणी के जन चेतना यात्रा पर टोंट मरले. अमूमन राज्यपाल एह तरह के हरकत ना करे लोग बाकिर कांग्रेसी संस्कार कुछुवो करा सकेला.\nदीवाली का दिने दिल्ली मेट्रो सेवा साँझ 8 बजे का बंद कर दिहल जाई.\nकनिमोझी आ येदियुरप्पा वगैरह के दीवाली अबकी जेले में मनी काहे कि ओह लोग के जमानत याचिका पर फैसला अलगा अलगा अदालतन में टार दिहल गइल बा.\nकेंद्रीय गृह मंत्री पी. चिदम्बरम सोमार का दिने कहलन कि भारत-तिब्बत सीमा पुलिस बल में जल्दिये 31,800 नया बहाली कइल जाई.\nमिजोरम के एगो आदिवासी ईसाई सम्प्रदाय के मुखिया 39 गो पत्नियन का बावजूद फेरुबिआह कइल चाहत बा. ऊ अपना सगरी बीबी आ 120 से बेसी बच्चा अऊर पोता-पोतियन का साथे एके छत का नीचे रहल बा. शायद ई दुनिया के सबले बड़ परिवार होई.\nपूर्वोत्तर के चार गो राज्यन – मिजोरम, मणिपुर, नागालैंड अउर अरुणाचल प्रदेश – के निवासी अब बगैर पासपोर्ट भा वीजा म्यांमार का सीमा में 16 किलोमीटर ले भीतर जा सकेले. इहे सुविधा एह राज्यन में आवे खातिर म्यांमार के नागरिकन के पहिलही से मिलल बा.\nपिछला हफ्ता हिमाचल प्रदेश में दुर्घटनाग्रस्त मिग-29 के मलबा भा चालक के लाश अबही ले नइखे मिल पावल आ अब मिलहू के उमेद नइखे रहि गइल काहे कि ओह एरिया में जमके बरफ गिरत बा.\nअपना जन चेतना यात्रा में ओडिशा चहुँपल आडवाणी कहले कि बीजद से गठबंधन होखे के सम्भावना से इंकार ना कइल जा सके.\nअधिका लिहल किराया अब आयोजकन के लवटावे खातिर किरण बेदी राजी हो गइल बाड़ी. अधिका पइसा पचल ना उनुका से.\nपूर्व नौसेना प्रमुख एडमिरल डाउसन के अतवार का दिने बेंगलुरू के कमांड अस्पताल में निधन हो गइल.\nअमेरिका में भारत के निरूपमा राव अमेरिकी अधिकारियन से कहले बाड़ी कि ट्राई-वैली विश्वविद्यालय बंद होखला से प्रभावित भइल सैकड़ों भारतीय विद्यार्थियन के मामिला पर निष्पक्ष अउर उचित तरीका से विचार कइल जाव.\nपाकिस्तान मरहूम नुसरत भुट्टो के मरला का बाद अपना देश के सबले बड़का सम्मान “निशान-ए-इम्तियाज” से सम्मानित कइले बा. नुसरत भुट्टो के अतवार का दिने निधन हो गइल रहे. उनुका पति जुल्फिकार अली भुट्टो के 1979 में फांसी चढ़ा दिहल गइल रहे आ बेटी बेनजीर भुट्टो के साल 2007 में हत्या कर दिहल गइल रहे.\nइजरायल आ मिस्र का बीचे कैदियन के अदला-बदली खातिर बनल सहमति का बाद इजरायल अपना एगो संदिग्ध जासूस के रिहाई करावे खातिर मिस्र के 25 गो कैदियन के रिहा करी.\nलीबिया के शासक रहल मुअम्मार गद्दाफी के मौत का बाद एगो अभियान चला के उनुका 50 गो से अधिका समर्थकन के हत्या कर दिहल गइल बा. ई खुलासा ह्यूमैन राइट्स वाच कइले बा.\nनाटो साफ कर दिहले बा कि अब लीबिया का नियरा ऊ अपना सैनिकन के राखे के कवनो इरादा नइखे रखले. लीबिया के नया शासक के कहना बा कि अब लीबिया में मुस्लिम शरिया कानून लागू कर दिहल जाई.\nसंयुक्त राष्ट्र आर्थिक अउर सामाजिक परिषद के सदस्य चुनल गइल भारत आ सतरह गो अउरी देशन के.\nतुर्की का भूकम्प में मरे वालन के गिनिती 279 भइल. राहत कार्य जारी बा आ छब्बीस गो विमान राहत सामग्री चहुँपावे में लागल बा.\nचीन आ यूरोपीय संघ अपना सैन्य सम्बंधन के मजबूत करे के संकल्प लिहले.\nतुर्की में आइल भूकम्प में आधिकारिक रूप से 265 गो मौत सकारल गइल बा. काल्हु अनेसा जतावल गइल रहे कि कम से कम एक हजार लोग मरल होई. घवाहिलन के गिनिती 1300 से बेसी बतावल जात बा. इहो कहल जात बा कि एह भूकंप में ओहिजा रहे वाला कवनो हिन्दुस्तानी हताहत नइखे भइल.\nपिछला दिने भइल दू गो आतंकवादी हमला का बाद चीन आतंकवादी संगठनन के कोष जब्त करे के सोचत बा. दुनु हमला के आरोप पूर्वी तुर्कीस्तान इस्लामिक आंदोलन पर लगावल गइल बा.\nहनीमून पर भारत आइल भूटान के शाही नव दम्पत्ति के राष्ट्रपति भवन में गर्मजोशी से स्वागत कइल गइल.\nअमेरिका के डेट्रॉयट शहर का नियरा अतवार फजीरे भइल कार दुर्घटना में चार गो भारतीयन के मौत हो गइल बा. चारो आंध्र प्रदेश से रहले.\nस्वीडन के ओस्कारशम्न शहर स्थित परमाणु संयंत्र रिएक्टर में आग लगला का बाद से बंद कर दिहल गइल बा.\nअर्जेंटीना में अतवार का दिने भइल चुनाव में क्रिस्टीना फर्नाडिज लगभग 53 फीसदी मत ले के दुबारा राष्ट्रपति चुना गइल बाड़ी.\nसरकारी कंपनी गेल शुद्ध लाभ में एह साल का दुसरा तिमाही में 18 फीसदी के बढ़ोतरी.\nधनतेरस पर देश के बाजारन भीड़ उमड़ल. कई जगहा यातायात बाधित भइल, आ लोग जम के खरीददारी कइल.\nसोमार का दिने रिजर्व बैंक अंदाज लगवलसि कि महँगाई अपना ऊँचका स्तर पर बनल रही आ विकास दर धीमा पड़ी.\nतेजी से पोढ़ होखत भारत-अमेरिकी सम्बंधन का बीच भारतीय नागरिकने के मिले वाला अमेरिकी वीजो में बढ़ोतरी भइल बा. पिछला साल भारत से चार लाख नब्बे हजार लोग के वीजा दिहल गइल.\n2जी आरोप पर रिलायंस टेलीकॉम दिल्ली उच्च न्यायालय में चुनौती याचिका दायर कइले बावे.\nसुजलॉन एनर्जी के शुद्ध तिमाही नुकसान 19.4 करोड़ रुपिया दर्ज भइल बा.\nआईटीसी का शुद्ध लाभ साल के दुसरा तिमाही में 21 फीसदी बढ़ल.\n‘रा. वन’ बजट का लिहाज से तिसरका सबले बड़ फिल्म. शाहरुख एह फिल्म पर डेढ़ सौ करोड़ रुपिया खर्च कइले बाड़न.\nचटगांव टेस्ट का पाँचवा आ आखिरी दिने बांग्लादेश अपना पहिला पारी मे वेस्टइंडीज के पहिला पारी का मुकाबले 195 रन के बढ़त ले लिहले बा. दू दिन के खेल बरखा के बलि चढ़ गइला का चलते एह मैच के ड्रा होखल पक्का बा अगर कवनो चमत्कार ना हो जाव त.\nतिसरका एकदिना में न्यूजीलैंड ने टॉस जीत के जिम्बाब्वे का खिलाफ बल्लेबाजी करे के फैसला कइलसि.\nएक सप्ताह का भितरे मोटर रेसिंग में दुनिया में दू गो चालकन का मौत का बाद एह खेल के खतरनाक रुप अउरी उजागर भइल बा. बाकिर फार्मूला वन टीम सहारा फोर्स इंडिया के चालक एड्रियन सुटिल के कहना बा कि एफ-1 पूरा सुरक्षित बा.\nट्वेंटी-20 रैंकिंग में भारत 5वें स्थान पर राखल गइल बा.\nओलम्पिक में स्वर्ण पदक जीते वाला निशानेबाज अभिनव बिंद्रा के कहना बा कि भारत में वइसन खेल नीति अउर संस्कृति के कमी बा जवन नवहियन के खेल के आजीविका का रूप में अपनावे खातिर बढ़ावा देव.


एगो मजदूर के दरद – Anjoria\n– प्रभाकर पाण्डेय ‘गोपालपुरिया’\nनून-तेल-भात कबो, कबो दलिपिठवा,\nकबो-कबो खाईं हम भुँजा अउरी मिठवा,\nकबो लिट्टी-चोखा त कबो रोटी-चटनी,\nकई-कई राति हम बिना खइले कटनी.\nकबो मिलि जाव एक मुठी सतुआ,\nकबो-कबो खिचड़ी खिया दे नथुआ,\nकेतने संघतिया त खइले बिना मरलें,\nउनकर घरवाला त सुधियो ना पवलें.\nजीवन का होला ई कबो ना बुझाइल,\nपचीसे बरिसवा में बुढ़ापा घिर आइल,\nभइल बा बिआह, इहो मन ना परे,\nतब्बो मनवा ई चाहे पहुँचि जाईं घरे.\nमनवा मसोसि के हम रहि गइनी,\nअपना बबुआ के मुहँवा देखिओ ना पवनी,\nउहे हमार बाबू, आजु एइसन हो गइने,\nहमरिए नाव पर लूट-पाट कइने.\nमुअले की बादों हम उनके एतना दे गइनीं,\nतबो उनकी मुँहे से मजदूरे हम कहइनी.\nलोग कहे, कहे द पर तूँ मति कहS,\nए हमार बाबू तूँ, तूँ भोजपुरिए रहS.\nOne thought on “एगो मजदूर के दरद”\nजून 29, 2010 को 11:08 पूर्वाह्न पर\nबहुत सही लिखले बानी लेकिन बीच के लाइनन में थोड़ा प्रवाहत्मकता में कमी महसूस हो रहलऽ बा… अस्तु, भीतरी गड्डम-गड्ड से निकलल राऊर ई पंक्ति विचारणीय बा…\n“लोग कहे, कहे द पर तूँ मति कहS,\nए हमार बाबू तूँ, तूँ भोजपुरिए रहS.”


वैजयन्ती माला के किरदार में रवि किशन – Anjoria\nसिनेमा भोजपुरी के सदाबहार महाअभिनेता रवि किशन लड़िकाईं में अपना गाँवे रामलीला में सीता मईया बनल करसु. अब बरीसन बाद फेर उनुका महिला किरदार करे के मौका मिलल कलर्स टीवी के शो “झलक दिखला जा” में.\nरवि किशन के कहना बा कि “झलक दिखला जा” उनुका ला डांसिंग स्कूल बन गइल बा आ डांस के सही मतलब एहिजे आ के सीखले बाड़न. कहलन कि एह हफ्ता के थीम बहुते चुनौती वाला रहुवे काहे कि उनुका छोटका परदा पर वैजयन्ती माला के किरदार करे के रहल. बहते मेहनत आ कोरियोग्राफर कुंजन का मदद से रवि किशन एह काम के बखूबी अंजाम दिहलें. आ जवन गाना के थीम पर ऊ आपन डाँस दिखवलें ऊ गाना रहल ज्वेलथीफ फिल्म के “होठो पर ऐसी बात मैं दबा के चली आई”.\nरवि किशन कहलें कि वैजयन्ती माला कमाल के डांसर रहनी आ उहाँ के ओह डांस से गाना में जान डाल दिहले रहीं, उनुकर देखादेखी कइल एगो सुखद एहसास दिहलसि.\nरवि किशन के परफोर्म कइला पर जज करण जौहर, माधुरी दीक्षित आ रेमो डिसूजा सभे रविकिशन के तारीफ कइल.


खेसारी के ‘जानेमन’ किक मरलसि – Anjoria\nAug 3, 2014 खेसारी लाल यादव, जानेमन\nभोजपुरी सुपरस्टार खेसारीलाल के जादू दर्शकन पर खूब चलत बा तबहिए नू 25 जुलाई के सलमान खान के ‘किक’ के सोझा बिहार में रिलीज भइल फिलिम ‘जानेमन’ ना सिरिफ बंपर ओपनिंग लिहलसि बलुक बादो मेंं मजगर बिजनेस बिटोरत बिया. किक का साथही रिलीज ‘जानेमन’ के बिहार के सगरी 50 सिनेमाघरन में बढ़िया कलेक्शन मिलत बा.\nखेसारीलाल कहतारें कि ‘जानेमन’ पूर्वजनम प बनल रोमांटिक लव स्टोरी फिल्म ह, निर्माता प्रेम राय आ निर्देशक अरविंद चौबे के एह फिलिम के जानेमन हई काजल राघवानी. फिलिम में खेसारी के दुसरकी नायिका बाड़ी प्रियंका पंडित आ दुनू से इश्क फरमावे में बकौल खेसारीलाल खुद उनुका बहुते मजा आइल.\nखेसारीलाल के एह साल के सफल फिलिमन के कतार ‘साजन चले ससुराल’ से शुरू भइल आ कच्चे धागे, प्रतिज्ञा-2, बेताब, चरणों की सौगंध, शेाला शबनम, तेरे नाम होत अबहियो चालू बा. खेसारी के ‘लहू पुकारेला’, ‘जो जीता वही सिकंदर’ आ ‘हथकड़ी’ रिलीज ला तइयार बाड़ी स आ खेसारी आजुकाल्हु अपना ‘लाडला’ के शूटिंग में बाझल बाड़न.


भोजपुरिया महानायक बनलें कांग्रेस के सिपाही – Anjoria\nApr 20, 2010 कुणाल सिंह\nभोजपुरिया महानायक से कांग्रेस के सिपाही तक के यात्रा बिहार के माटी से उपजल कुणाल सिंह बखूबी निभा रहल बाड़े. कुणाल सिंह के अभिनय, व्यक्तित्व, आ संवाद अदायगी के कौशल देख के कांग्रेस उनका के अपना कला संस्कृति प्रकोष्ठ के अध्यक्ष बना के एगो महत्वपूर्ण जिम्मेदारी सँउपले बिया.\nकुणाल सिंह के परिवार शुरुवे से कांग्रेसी रहल बा आ कुणाल सिंह कांग्रेस के रीतिनीति से सहमत आ राहुल के पकिया समर्थक हउवें. पइसा कमाये खातिर त उनकर फिल्मी कैरियत पर्याप्त बा कहत कुणाल सिंह कहलें कि नौजवानन खातिर कुछ करे के सपना ले के कांग्रेस के पद से जुड़ल बाड़न. हो सकेला कि टिकट मिल जाव आ ऊ विधानसभा के चुनावो लड़ि जास.


का मोदी के यू.पी.पुलिस पर भरोसा नइखे… – टटका खबर\nOct 17, 2013 कानपुर रैली, नरेन्द्र मोदी\nशायद भाजपा के पीएम उम्मीदवार नरेन्द्र मोदी के यूपी पुलिस पर भरोसा नइखे आ एहीसे कानपुर में 19 अक्टूबर के होखे वाला रैली के सुरक्षा व्यवस्था देखे गुजरात पुलिस के वरिष्ठ अधिकारी आवत बाड़े.\nयूपी पुलिस के एगो बड़ अधिकारी यूनीवार्ता के बतवले कि पुलिस उपमहानिरीक्षक स्तर के अधिकारी के नेतृत्व मे गुजरात पुलिस के टीम एहीजा आवत बिया. टीम के दू जने आ चुकल बाड़े आ बाकीओ लोग आवते बा.\nगुजरात पुलिस के टीम पहिले लखनऊ में पुलिस महानिदेशक कार्यालय मे बड़ अधिकारियन से भैंट करी आ तब कानपुर जाई. ओहिजो सभा स्थल पर जाए से पहिले कानपुर के स्थानीय पुलिस अधिकारियन से भेंट करी.\nउत्तर प्रदेश मे भाजपा के एह पहिलका चुनावी रैली के नाम प्रदेश अध्यक्ष लक्ष्मीकांत बाजपेयी विजय शंखनाद रैली रखले बाड़न. इहे नाम बाकीओ आठ रैलियन के रही. आखिरी रैली के नाम बाद में तय होखी.\nमोदी के कार्यक्रम के जानकार देते प्रदेश अध्यक्ष बतवलन कि मोदी दुपहरिया 02.35 पर मैदान पर आ जइहे आ साँज 04.45 पर वापस जाए ला निकलीहें.\nएह बीच रैली के व्यवस्थापक बतावत बाड़न कि नरेन्द्र मोदी के सुरक्षा ध्यान मे राखत मंच बनावल जात बा. एकरा मे वास्तु से अधिका सुरक्षा आ व्यवहारिक पक्ष पर धेयान दीहल जात बा. कह ता लोग कि तीन गो मंच बनावल जाई. बीच वाला मंच एक सौ फीट लमहर, तीस फीट चौडा आ दस फीट ऊंच होखी, एह मंच पर मोदी आ पार्टी अध्यक्ष राजनाथ सिंह का साथे दस बारह गो राष्ट्रीय नेते मौजूद रहीहें.\nनरेन्द्र मोदी के रैली के युद्धस्तर पर प्रचार होखत बा आ पार्टी आपन पूरा ताकत झोंक दिहले बिया. रैली में ना आ पावे लोग मोबाइल पर भाषण सुन सकी. फोन नंबर 02245014501 डायल करके लोकल रेट पर भाषण सुनल जा सकी.\nएह रैली कानपुर मे सिरिफ इटावा, मैनपुरी, कन्नौज, फर्रुखाबाद, औरैय्या, आ कानपुर देहात के भाजपा कार्यकर्तन के बोलावल गइल बा. बाकी जगहा के लोग के मना कइल गइल बा एह रैली में आवे से काहे कि ओह भीड़ लायक मैदान नइखे.


लालू जी भोजपुरी भाषा के जरिए भी लोगन के जोड़त रहने.\nलालू प्रसाद यादव दलित आ पिछड़ा के त पहचान देबे कइने, भोजपुरी के भी खूब प्रचार कइने. जगदीश आ चचा के बातचीत में लेखक अशोक जी बतावत हईं कि लालू जी के बेटा तेजपरताप उनका राजनीति के केतना आगे ले जइहेंs -\nLast Updated: September 7, 2020, 3:41 PM IST\nसांझ भइल तो बलेसर चा के दलान प पहुंचनी. नियम कयदा के माने वाला बलेसर चा अपना चौकी से फरके एगो खटोला रखले रहन. अइसे त महमारी में बहुत कमे अदमी आवत रहे लेकिन जे आवे से उहे खटोला प बइठे. दलान में हेलनी तो चचा टीभी देखत रहन. गोड़ लागी चचा ! हमार बोली सुन के चचा एक नजर देखले अउर खटोला प बइठे के इशारा कइले.\nतेजपरताप केतना समझले ?\nचचा - का जगदीश, तहरो बुझाता कि ई महामारी में अलेक्शन होइए के रही ? नेता लोगिन के छटपटी त बहुते बढ़ गइल बा.\nजगदीश- बुझातs त इहे बा. टीभी में त आज लालूए जी से समाचार बा.\nचचा – अब का कहीं जगदीश, लालूजी के हाल देख के बड़ा तपलीख होता. एक त उ जेल (अस्पताल) में बाड़े, बेमारो बाड़े, तबहूं उनकर लइका मरम नइखनs बुझतs. तेजपरताप के लालू जी बोलवने रहन समझावे के खातिर, लेकिन रांचिओ में बवाल होइए गइल. फैदा के फेर में नोकसान ना हो जाय. खबर में सुननी हं कि, ऊ 60 मोटर गाड़ी लेके लालू जी से मिले गइल रहनs. भला बतावs, ई महामारी में एतना अदमी के गइला के का जरूरत रहे ? सुने में त इहो आवतs कि अस्पताल में गाड़ी से एतना जाम लाग गइल कि झंझटो हो गइल. एह बात प भाजपा के लोग गदर मचवले बाड़नs. तेजपरताप त रघुबंस बाबू प बोल के पहिलहीं ममिला अझुरवले रहन. अब मोटर गाड़ी के बखेड़ा से बात अउर बिगड़ रहल बा. सब समय के फेरा हs.\nभोजपुरिया माटी के सान हवन लालूजी\nजगदीश- हं चचा, लालूजी त भोजपुरिया माटी के सान हवन. ऊ मुखमंतरी रहन त देश-विदेश में भोजपुरिये बोलतs रहन. ऊ गांव, गरीब अऊर भोजपुरी के इज्जत बढ़वले. लेकिन आज अकदम्मे लचार हो गइल बाड़े.\nचचा- हं जगदीश, हमरा उहो दिन इयाद बा जब ऊ पहिला बेर मुखमंतरी बनल रहन. गद्दी प बइठला के कुछुए दिन के बाद गांवें -गांवें घूम के गरीबन के हाल चाल जाने निकल जातs रहन. अचके में हेलीकौप्टर से उतर के मुसहर टोली पहुंच जास. अउर कहे लागस, अरे सुअर चरावे वला, अरे भंइस चरावे वला, अरे घोंघा चुने वाला, पढ़-लिख के जागs लोग. लालूजी त दोसरा के समझा के , जगा के अगुआ देहले लेकिन उनकर लइके उनकर मंतर ना सीख पवले.\nलालूजी के गद्दी काहे छिनाइल ?\nजगदीश- हं चचा, लालूजी के राज अगर छीनाइल त जरूरे कवनो बात रहे.\nचचा- लालूजी गुदरी के लाल रहन. गरीबी से लड़ के आगा बढ़ल रहन. नीक-जबून सब जानत रहन. उमिर में बड़ से कइसे बतिआवलs जालाs ई तेजपरताप के सीखे के चाहीं. टीभी में देखलs नू कि कइसे तेजपरताप चंद्रिका- फंद्रिका कह देले ? का केहू से झगरा रही त ओकरा के उरेब बोल दिहिल जाई ? लालूजी के राजनीत में बाजपेयी जी से कितना लड़ाई रहे लेकिन ऊ हमेशा अटलेजी कहत रहन. जब लालूजी रघुबंस बाबू के इज्जत करे ले तो उनकर लइका कइसे ओछ बात बोल सकतs बाड़न ? सब बुझइला के फेर बा. लालूजी पहिले गरीब-गुरबा के खातिर जान देत रहन. लेकिन जब उनके हित-कुटम लोग जनता के सतावे लगले तो दिन पलटे में देर ना लागल. जवन जनता लालू जी के माथा प बइठवले रहे उहे एक दिन भुइंया में पटक देहलस. लालूजी अब गलती सुधारलs चाहत बाड़न लेकि घर के झंझट निक काम होके नइखे देत. तेजपरताप कबो घामा में पसेना नइखन बहावले. केतना मेहनत के बाद राजद बनल बा, ई बात उनका जाने के चाहीं. अगर लालू जी इहां तक पहुंचल बाड़े त रघुबंसो बाबू के ओकरा में सहजोग बा.\nपोरफेसर से नेता बनले रघुबंस बाबू\nजगदीश- लालू जी उठान में रघुबंस बाबू के सहजोग बा ?\nचचा- तू ओह घरी लइका होखबs. रघुबंस बाबू पहिले सीतामढ़ी के गोयनका कौलेज में गणित के पोरफोसर रहन. गणित से एमएससी अउर पीएचडी कइले रहन. हिसाब बनावे में धुराझार रहन. लइको उनको के खूब मानत रहनस. ऊ पोरफेसर त रहले रहन समाजवादी पाटी के पक्का सपोटरो रहन. 1974 में छात्र आंदोलन भइल त उहो लइकन के साथे हो गइले. एक दिन पुलिस पकड़ लेलस. कुछ दिन के बाद जेल से छूटले त जेपी के सिपाही बन गइले. एही घरी लालू जी से उनकर मोलकात भइल. 1977 के विधानसभा चुनाव में जनता पाटी से टिकट मिलल. सीतामढ़ी के बेलसंड से चुनाव लड़ले. जितिओ गइले. कर्पूरी ठाकुर के सरकार बनल त उ मंतरियो बनले. 1985 में अइसन संजोग भइल कि कर्पूरी जी, लालू जी अउर रघुबंस बाबू तीनों अदमी लोकदल से विधायक रहनs. 1985 में कांग्रेस के सरकार बनल रहे. कर्पूरी जी नेता प्रतिपक्ष रहन.\nलालूजी के आगा बढ़े में रघुबंश बाबू के सहजोग\nलेकिन फरवरी 1988 में बेमारी से कर्पूरी जी ई दुनिया से चल गइले. अब नेता प्रतिपक्ष के चुनाव के सवाल आइल. 1985 में लोकदल के 46 विधायक जीतल रहन. लेकिन बाद में अजीत सिंह अउर हेमवती नंदन बहुगुणा में झंझट के चलते लोकदल में बंटवारा हो गइल. कर्पूरी जी समेत 33 विधायक लोकदल ब में रहन. एही गुट में लालू जी, रघुबंस बाबू, भी रहन. ओह घरी विनायक प्रसाद जादव लोकदल में सबसे बड़ विधायक रहन. नेता प्रतिपक्ष बने खातिर लालू जी, विनायक जी अउर अनूप लाल जादव जी में लुकाछिपी चलतs रहे. एही विकट समय में रघुबंस बाबू लालूजी के मददगार बन के सामने अइले. उ लालू जी पक्ष में अतिपिछड़ा अउर फारवड विधायक के गोलबंद कर के बहुमत जुटावे में खूब मेहनत कइले. लालूजी नेता प्रतिरक्ष बन गइले. अगर 1988 में ऊ नेता विरोधी दल ना बनल रहिते त 1990 में मुखमंतरी बने के दावेदारियो ना पेश कर पइते. एही से लालूजी आज तक रघुबंस बाबू के इज्जत करे ले.


भोजपुरी में पढ़ें - तीसिया के तेलवा करहिया जरे रे ननदी.. , Importance of Flax seed for good health flax is common in Bhojpuri region – News18 हिंदी\nभोजपुरी में पढ़ें - तीसिया के तेलवा करहिया जरे रे ननदी..\nतीसी चमत्कारिक रूप से स्वास्थ्य के लिए फायदेमंद ह.\nतीसी, Flax Seed या अलसी सेहत खातिर बहुत गुणकारी ह. कब्ज से लेकर कैंसर रोके तक में एकर प्रयोग होता. शहर में लोग एकर छोट छोट पैकेट किनी के ले आवता. जबकि भोजपुरी बोले वाला ज्यादतर इलाका में कभी एकर प्रयोग एतना आम रहल कि लोकगीत तक में तीसी के जिक्र आवेला.\nLast Updated : November 27, 2020, 17:57 IST\nतीसी के तेल में बनल वेंजन यानी खाना तिकसावले. एह वजह से भोजभात में ओकरा तेल के इस्तेमाल कम होत रहल हा. एकरा तेल के एगो अउरी कमी रहल हा. चढ़ल कराही में ओकर तेल बाकी तेलन के तुलना में ढेरे जरेला. ई ओकर जरे वाला सुभावे ह कि भोजपुरी में एगो लोकगीते बा.\nतीसिया के तेलवा, करहिया जरे रे ननदी\nओइसे जरे जियरा हमार रे छोटकी ननदी.\nचढ़ल कराही से जइसे तिसी के तेल खतम हो जात रहे. कुछु ओइसहिं तीसियो भोजपुरी समाज से धीरे-धीरे गायब हो गइल. पिछलकी सदी के आखिरी दशक में जइसे-जइसे आधुनिकता देस में दस्तक देबे लागल. देसी ज्ञान-विज्ञान, चाल-ढाल, दवा-दुआ, खानपान, पहिनावा-ओढ़ावा सब में बाजार के पइठ बढ़त गइल. अइसे में बाल के लटियावे वाला तिसी कइसे बांचि सकत रहे. हालांकि भोजपुरी समाज लटियाये वाला तिसी के तेल के महत्व के आपाना ढंग से स्वीकार कइले रहे. भोजपुरी इलाका के धोबिया गीत में एकर चर्चा खूबे भइल बा.\nतीसिया के तेलवा में मथवा बन्हवले रे भउजी.\nतीसी के तेल भले ही सरसों, नरियर के तेल नियर साफ आ गुनी ना रहे. लेकिन ऊ ओतनो अवगुनियो ना रहे कि ओकर तिरस्कार कइ दिहल जाऊ. भोजपुरी लोक एकरा के मानत रहे. मानत त भोजपुरी के क्रांतिकारी कवि महेंदर मिसिर जियो रहले. तबे उ लिखले रहले.\nतीसिया के तेलवा में मथवा बन्हवलीं\nए ननदिया मोरी रे,\nमाथ मीसे गइनीं रामा बाबा के पोखरवा\nए ननदिया मोरी रे.\nटिकुला गिरल मंझधार\nतीसी के तेल के माथा में लगला के बाद ई तय रहे कि बाल लटियाई. ओकरा में चिपचिपापन आई. त अगिला दिन माथ मिसहीं के परी. करइल के चिकन माटी से. ओहू में महेंदर मिसिर सौंदर्य खोजि लिहले. ई तीसी के महिमा रहे कि महेंदर मिसिर के नजरिया. एह पर विचार त होखहीं के चाहीं.बाकिर ई सच बा कि सौंदर्य आ प्रेम में भी जवना तीसी के दखल रहे.ऊ धीरे-धीरे दूर हो गइल. बाजार व्यवस्था के एगो खासियत ह.ऊ जाहां आवेला.स्थानीय व्यवस्था,परंपरा आ संस्कृति के आपाना राह में सबसे बड़ बाधा मानेला. त ओकरा के परंपरावाद के बहाने किनारे लगावत चलि जाला. आ जब ऊ स्थापित हो जाला. ओकर ताकत निर्विवाद हो जाले. त ऊ स्थानीय संस्कृति आ ज्ञान-विज्ञान के आपाना ढंग से आपन अंग बनावेला. आ ओकरा जरिये भी कारोबार करे लागेला. एह पूरा प्रक्रिया में ऊ ओह सब के स्थापित करेलागेला.जवना के ऊ पिछड़ा मानि के छोड़ि चुकल रहेला. अगर एह प्रक्रिया में स्वास्थ्य आ दोसर कारण जरूरी हो गइल त पारंपरिक चीजन के आधुनिक बनावे के प्रक्रिया तेज हो जाला. इहां ई बतावल जरूरी बा कि तिसियो के साथ नवका बाजार व्यवस्था ऊहे काम करतिया.\nभोजपुरी समाज के ऊ लोगन के यादि होई. जे जिनगी के चार-पांच दसक बीता देले बा. जइसहीं बूनी बाजत रहे. धनरोपनी के तेयारी होखे लागत रहे. तब हर ओह घरे में ओखरी में मूसर के धमाका सुनाए देबे लागत रहे. जेकरा इहां धान रोपाई होखे के रहे. धनरोपनी करे वाला मजदूर लोगन के चाना के घुघुनी के संगे भूंजल तिसी आ महुआ के लाटा दियात रहे जलपान में. एह खातिर घर-घर भूंजल तिसी आ भुंजल महुआ के मिलाकर ओखरि में कूटाई होत रहे आ ओह प्रक्रिया से लाटा बनत रहे.\nजइसहीं जाड़ आवत रहे. घर-घर में तिसी भूंजी के ओकरा के कूटि के लिसलिसा बनाइ दिहल जात रहे. ओकरा के भूंजल चउरठ के गुर के पाग में मिलाके लड्डू बनावल जात रहे. जवना में भुंजल सोंठ आ मेथी के भी पिसि के मिलावल रहत रहे. ओह से बनल लड्डू के भोजपुरी इलाका में कहीं कसार त कहीं मेथी त कहीं सोंठि कहल जात रहे.ई जाड़ा के दिन के पउष्टिक नाश्ता आ कलेवा होत रहे. अब एकर चलन भोजपुरी इलाको में कम हो गइल बा.\nएम्स के ट्रामा सेंटर के घटना\nएह घरी पांच साल पहिले एशिया के सबसे बड़का अस्पताल दिल्ली के एम्स के ट्रामा सेंटर के घटना यादि आवत बा. भोजपुरी सामाजिक इलाका के एगो कनिया एम्स के हड्डी विभाग में आपाना एड़ी के दरद के इलाज खातिर पहुंचल रहली. त उहां के सबसे बड़का डाक्टर उनुका का एगो-दूगो एक्सरसाइज सुझवले आ कहले कि दूनो बेरा तीसी भूंजि के एक-एक चम्मच खाए के कहले. ऊ महिला सोचले रहली कि डाक्टर साहेब दू-चार गो नाया जामाना वाला टेबलेट-कपसूल दिहें.बहरहाल उनुकर एड़ी के दरद ठीक हो गइल बा.\nभोजपुरी में तीसी के पैदावार भले कम हो गइल बा. बाकिर ऊ दिल्ली-मुंबई के चमकदार मॉलन में फ्लेक्स सीड के नाम से खूबे महंगा बिकाता. एकर वजह बा कि ई गुणन के खान बा. ई एंटीफंगल बा यानी फंगल इन्फेक्शन के खत्म करे होला. एही संगे ऊ एंटीऑक्सीडेंट भी बा यानी मुक्त कण के असर कम करे वाल बा. एकरा सेवन से हाइपरटेंशन यानी उच्च रक्तदाब कम रहेला. एकरा नियमित सेवन से कोलेस्ट्रॉल कम रहेला. एकरा संगे एकरा सेवन से मधुमेह यानी चीनिया रोग नइखे होखे वाला. संगे-संगे ई खून के थक्का कम करे वाला गुण से भी भरपूर बा. एकरा सेवन से कैंसर आ ट्यूमर ना हो सकेगा.एकरा नियमित सेवन से जोड़न के दर्द में राहत मिलेला. कब्ज में राहत मिलेला.\nएकर तेल गाढ़ होला. त ओकर इस्तेमाल पेंट, रंग आ वार्निश बनावे में होला. कपड़ा धोवे वाला साबुनो बनावे में एकरे ज्यादा इस्तेमाल होला. आ रऊंआ सभ ई जानि के हैरत में रहि जाइबि कि आजुकाल के फैसन के महंगा कपड़ा लिनेन एकरे सूता से बनेला. आ ई सूता बनेला ओकरा पौधा के. एकरा पौधा के एगो आउर खासियत ह. एकरा के कवनो जानवर ना खाला. एह वजह से पहिले गहूं के खेत में खेतके चारों तरफ दू-तीन लाइन तीसी बोआत रहल हा. भोजपुरी इलाका में कहल जाई कि दू-तीन धारी यानी किनारी तीसी बोआत रहल हा.एह से गहूं के खेत आवारा जानवरन के चराई से बचि जात रहल हा.आ मिश्रित खेती में गहूं संगे तीसियो हो जात रहल हा.\nजइसे-जइसे अब तीसी के मांग बढ़ता. ओइसे-ओइसे अब फेरू से किसान लोग एकरा खेती बढ़ावे लागल बा. ओइसे दुनिया में खाए खातिर सबसे ज्यादा संयुक्त राज्य अमेरिका, अर्जेंटाइना आ भारत में तीसी के खेती होला.जबकि रेशा खातिर बेल्जियम, रूस, पोलैंड, नीदरलैंड, फ्रांस आ चीन में पैदावार होला.\nबहरहाल तीसी के बहार लवटता. उमेद कइल जा सकेला. कि एहके जरी भोजपुरी समाज के किसान अब समृद्धि के नाया इतिहास रचि सकेला लोग. एह बहाना फेरू से भोजपुरी समाज आपाना लोकराग में डूबि सकेला.\nTags: Article in Bhojpuri, Health\nFIRST PUBLISHED : November 27, 2020, 17:57 IST


अखिलेश सरकार के एक साल पूरा – टटका खबर\nअखिलेश सरकार के एक साल पूरा\nआजु उत्तर प्रदेश के समाजवादी सरकार के एक साल पूरा हो गइल. एह मौका पर पत्रकारन से बतियावत मुख्यमंत्री मनलें कि कानून व्यवस्था में सुधार के जरूरत बा. दावा कइलन कि सपा आपन चुनावी वादा पूर कइले बिया. दोसरा तरफ विपक्ष खासकर बसपा बहुते हमलावर बा एह सरकार पर. विपक्ष के नाराजगी खास कर के राज्य के खराब कानून व्यवस्था से बा.\nTags: सपा सरकार


नरेन्द्र मोदी का हाथे मनोज तिवारी के सम्मान – Anjoria\nसभे जाने ला कि बिहार के लोग जहँवे गइल आपना लगन आ मेहनत से सभकर सम्मान जीतल आ कबो केहु पर बोझ ना बनल. हालही में गुजरात में आयोजित बिहार दिवस समारोह आयोजित भइल जवना में मुख्यंमंत्री नरेन्द्र मोदी कहलन कि बिहार आ गुजरात के बहुत पुराना रिश्ता रहल बा. कहलन कि खुशी क बात बा कि बिहार अब तेजी से तरक्की करत बा.\nएह अवसर पर बिहार के स्वास्थ्य मंत्री अश्विनी कुमार चौबे, भोजपुरी के मेगा स्टार आ लोकप्रिय गायक मनोज तिवारी के सम्मानित कइल गइल मनोज तिवारी अपना गायकी से जनता के मनोरंजनो कइलें. एह दौरान उत्साही जनता के काबू करे में पुलिस के बहुते मशक्कत करे क पड़ल.\nमनोज तिवारी के कई गो फिल्म जल्दिए रिलीज होखे वाली बाड़ी सँ जवना में अनेके रूप में दर्शकन के मनोरंजन करत नजर अइहें.


भाजपा नेता लालकृष्ण आडवाणी के जन चेतना यात्रा के काल्हु नीतीश कुमार छपरा से हरियर झंडी देखा के रवाना कइले. एहसे पहिले नीतीश कुमार जेपी का गांव में बिहार सरकार ग्रामीण कार्य विभाग के सड़कन के आ विद्युतिकरण के उद्घाटन कइले. जन चेतना रथ बुध का दिने मनरे बक्सर होखत उत्तर प्रदेश में घुसी.\nबियफे का दिने होखे वाला दुरौंधा विधानसभा सीट के उपचुनाव खातिर प्रचार मंगल का साँझ से रुक गइल.\nमैट्रिक परीक्षा खातिर पंजीकरण के काम शुरू हो गइल बा जवना उनईस अक्टूबर ले चली. ओकरा बाद विलंब शुल्क का साथे एक नवम्बर ले फार्म भरल जा सकेला. बिहार के इंटर कालेजन के नाम बदल दिहल गइल बा आ अब ओकनी के उच्चस्तरीय माध्यमिक विद्यालय कहल जाई.\nबिहार में भठियरपन के बढ़ला के आरोप लगावत लालू के राजद पटना में राजभवन ले मार्च कइलसि आ राज्यपाल से भेंट कर के आपन ज्ञापन थमवलसि.\nआजादी का बाद से अबले नियति के मार झेलत सिताबदियरा के लोग काल्हु बिजली के दर्शन कइल. बिहार सरकार सिताबदियरा में बिजली आपूर्ति के व्यवस्था कर दिहलसि आ सड़क बनावे के शुरुआत कर दिहलसि. अबही ले सिताब दियरा दू राज्यन का पाटी का बीच पिसात आइल बा.\nआडवाणी का रथ यात्रा में कुछ पोस्टर छपरा से पटना ले लगावल लउकल जवना में आडवाणी के अर्जुन आ नीतीश के कृष्ण बनल देखावल गइल बा.\nलालकृष्ण आडवाणी कहले कि 21वां शताब्दी के ऊ भारत के सदी बना दीहें आ कहलन कि बिहार में विकास के बहत बयार देखिये के ऊ बिहार से आपन जन चेतना यात्रा के शुरुआत कइलन.


अब चाहीं जनप्रतिनिधि वापसी के अधिकार – Anjoria\nApr 9, 2011 अन्ना हजारे, जनप्रतिनिधि वापसी के अधिकार, भठियरपन, भठियारा, भ्रष्टाचार, लोक पाल विधेयक\nभ्रष्टाचार का मसला पर दिल्ली के जंतर-मंतर पर 97 घंटे तक अनशन करे वाला अन्ना हजारे के सदिच्छा पर शायदे केहू के अविश्वास होखे. उनुका पर कवनो आर्थिक भ्रष्टाचार के आरोप शायदे लागल होई आ लागलो होई त केहू मनले ना होई काहे कि अन्ना हजारे हमेशा कुछ करके देखवला में विश्वास कइले बाड़े, बयानबाजी करे में ना. उनुका जहँवो लागल कि गलत होत बा त ओखर मुखर विरोध कइलन. एकरा खातिर आपन-पराया के भेद ना कइलन. शायद एही वजह से जब ऊ जन लोकपाल विधेयक के मांग लेके जंतर-मंतर पर अनशन करे बइठलन त पूरा देश उनका साथे हो लिहल. बाकिर अब जब ऊ केंद्र सरकार के आश्वासन पर आपन अनशन तूड़ दिहले त सवाल उठल स्वाभाविक बा कि जवना मकसद से ऊ अनशन कइलन आ जवना के पूरा देश से भरपूर समर्थन मिलल ऊ पूरा होई कि ना ? एकर का गारण्टी बा कि सरकार ठीक वइसने लोकपाल विधेयक संसद में पेश कररी जइसन अन्ना हजारे आ देश के आम जनता चाहत बा. आ संसद एह विधेयक के पासो कर दी एकरो भरोसा दिलावे का स्थिति में शायद केहू नइखे. थोड़ देर ला मान लीं कि ड्राफ्ट कमेटी के सदस्य अन्ना हजारे के प्रस्तावित जन लोकपाल विधेयक के मूल अवधारणा से छेड़छाड़ ना करीहें तबहियो एह भ्रष्ट लोकतांत्रिक व्यवस्था में एकरा के पास करावल सबले मुश्किल काम होई. .कहीं एहू विधेयक के हश्र महिला आरक्षण विधेयक जइसन त ना हो जाई. जवना तरह से दबाव में आके सरकार सगरी माँग मान लिहलसि ओहसे त इहे लागत बा कि ऊ फिलहाल एह मसला के कुछ दिन ला टार के अपना खातिर राहत का जुगाड़ में रहुवे. आ जवना तरह से अन्ना हजारे समर्थक आनन-फानन में सरकार के बात मान लिहलें ओहू से शक पैदा होता कि कहीं वाहवाही लूटे ला त जनता के उन्माद अउर जोश के इस्तेमाल त ना कइल गइल.\nहालांकि अन्ना हजारे सरकार के झुके आ लोकसभा में विधेयक पेश करे के आश्वासन के आम जनता के जीत बतावत कहले बाड़न कि अब उनुकर जिम्मेदारी बढ़ गइल बा. बिल के मसौदा तैयार करावल आ ओकरा के मंत्रिमंडल में पास करावल अबही बाकी बा, लोकसभा में पासो करावल एगो बड़हन काम बा. जब ले सत्ता के विकेंद्रीकरण नइखे होत, भठियरपन (भ्रष्टाचार) खतम ना होखी.\nएह पूरा प्रकरण में सबसे ज्यादा ध्यान देने वाली बात पर कुछुवे लोग ध्यान दिहले होई कि अन्ना हजारे के समर्थन में देहरादून में प्रदर्शन करे वाला विख्यात पर्यावरणविद सुंदरलाल बहुगुणा आ उनुका साथियन के एगो पोस्टर पर लिखल रहुवे कि पूंजीवादी व्यवस्था में भठियरपन खतम करावल नामुमकिन बा. मतलब कि जब ले मुनाफा पर आधारित बिकाऊ माल के पूंजीवादी अर्थव्यवस्था रही तबले भ्रष्टाचार खतम ना होई. जवन व्यवस्था मुनाफा कमाए के इजाजत देत होखे ओह व्यवस्था से रिश्वतखोरी, लूट, शोषण-दोहन खत्म होखे के कल्पना कइल बुद्धिमानी ना होई. शायद सुंदरलाल बहुगुणा आ उनुका साथियन के कहना बा कि पूंजीवादी संसदीय जनतंत्र भ्रष्टाचार के गंगोत्री ह. आ एह गंगोत्री के रहते कवनो दल भा राजनेता के पाक-साफ रहे के गुंजाइश बहुते कम बा. ओह लोग के मानना बा कि कवनो सामान के उत्पादन प्रक्रिया में मुनाफा तबे होला जब उत्पादन करे में लागल मजदूरन के वाजिब मजदूरी से कम दिहल जाव भा दिहल मजदूरी से बेसी के काम लिहल जाव.\nअब जब भ्रष्टाचार के खिलाफ जागरूकता पैदा होइये गइल बा त इहो उचित रही कि जनप्रतिनिधियन के वापस बुलावे वाला विधेयक पारित करावे के दबावो सरकार पर बनावल जाव.वइसे त एह व्यवस्था में जबले कवनो मंत्री, सांसद भा नौकरशाह पर आरोप ना लागे, ओकर कइल भठियरपन के खुलासा ना होखे तबले त ऊ ईमानदारे मानल जाला. बाकिर कवनो तरह से ओकरा घपला आ घोटाला के पर्दाफाशो हो जाव त ऊ बहुते बेहयाई से एकरा के विरोधियन के साजिश बतावत अपना कुकर्म के नकारे के कोशिश करेला. आ तबो बात ना बनल त सरकार बा पार्टी ओह आदमी के सरकार भा पार्टी से निकाल के मामिला के लीपापोती कर देले.\nसबले बड़हन सवाल त ई बा कि ड्राफ्ट कमेटी के सदस्य कवनो भ्रष्टाचार में शामिल नइखन रहल एकर गारंटी के ली ? चलीं थोड़ देर ला मानियो लिहल जाव कि जनलोकपाल विधेयक पारितो हो जाई, तब ? एह व्यवस्था के देखे वाला लोग दूध से धोआइल होखी एकर गारंटी के ली ? जब ले शोषण पर आधारित व्यवस्था के खात्मा नइखे हो जात तबले बस अतने कइल जा सकेला कि जन लोकपाल विधेयक का साथही जनता अपना जनप्रतिनिधियन के वापिस बोलावे के अधिकारो माँगे. जबले जनप्रतिनिधियन पर एह वापसी के तलवार ना लटकी तबले उनुका में जनता के डर ना समाई.इहे बात नौकरशाहीओ पर लागू होखे के चाहीं. एक बेर चुना गइल नौकरशाह के तबे हटावल जा सकेला जब ई पूरा तरह साबित हो जाव कि ऊ भ्रष्ट बा भा कवनो गैरकानूनी काम कइले बा. लेकिन अइसनका होखला के शायदे कवनो उदाहरण मिली जब कवनो नौकरशाह भ्रष्टाचार का आरोप में नौकरी से हाथ धोवले होखे.\nOne thought on “अब चाहीं जनप्रतिनिधि वापसी के अधिकार”\nsir kish bhasa me he samajh me nahi ay par bhrastachar pe likha he to achcha hi hora.yehi likhate rahiye sir meri subhkamnaye apke sath he


बतकुच्चन – ३६ – Anjoria\nदिसम्बर 7, 2011 बतकुच्चन\nपिछला बेर बँड़ेरी के चरचा पर बात खतम भइल रहे. बँड़ेरी ओह लकड़ी के बीम के कहल जाला जवन कवनो छान्हि भा पलानी के बीच से थमले रहेला आ ओकर दुनु सिरा दुनु तरफ खँभा भा दिवार पर टिकावल रहेला. अब देखीं कि कइसे तनी मनी का हेर फेर से दू गो शब्द अइसन सामने आइल जवना के आपस में कवनो संबंध नइखे. कई बेर आपस में संबंध त रहेला बाकिर एक दोसरा से उलट. जइसे कि लुकाइल आ लउकल. दुनु के संबंध अंगरेजी के लुक से जुड़ल कहल जा सकेला. बाकिर अगरेजी आ भोजपुरी में कबो कवनो संबंध नइखे रहल, अंगरेजी के नियर आ भोजपुरी के नियरा का बावजूद. भोजपुरी में नियर के एक मतलब लेखो होला, समान, एक जइसन. जइसे कि दुनु चीज एके नियर लउकत रहल. उहे लउकल तनी मनी का बदलाव से लुकाइल हो जाला. लुकाइल, ऊ जे लउकत ना होखे. अब एह लुकाइल के कतनो लुकारी भाँजीं, ऊ लउकी ना. लुकारी के हिन्दी समानार्थी शब्द मशाल होला. लुकारी से लहोक निकलेला. होली का समय होलिका दहन वाला आग से लुकारी जरा के गाँव का बहरी दोसरा गाँव का सिवान में फेंके के परम्परा रहल बा. अब ई परंपरा कवनो लुहेड़ा बनवलसि कि लखेरा, ई सोचे के बाति बा. काहे कि एह लुकारी फेंके के मतलब इहे होला कि दोसरा के लुकारी देखावल जात बा, लहकावल जात बा, ललकारल जात बा. अब लुकाइल आ लउकल का फेर में लउकी याद आ गइल. कहे खातिर लउकी भा लौकी त सब्जी रहल आइल बाकिर एगो योग बाबा अपना योगमाया से एकरा के फल बना दिहलें आ लोग एह लउकी के रस बड़ा चाव से पिये लागल. हाल ई हो गइल कि लउकी सब्जी बाजार से त लुका गइल बाकिर फल बेचेवालन किहाँ लउके लागल. जबकि लउकी के रस पी के कई जने दुनिये से लुका गइले. सरकार के कहे के पड़ल कि लउकी के रस मत पीहीं सभे, खास कर के तब जब ऊ कड़ुआ लागे. बाकिर बाबा लोग के का ? अपने बेमार पड़ी लोग त सीधे अस्पताल के राह धरेला बाकिर अपना चेला चाटी के सगरी रोग योगे से दूर करे के दावा ना छोड़े. अब एहसे कवनो मतलब नइखे कि योग्य के बिगड़ल रुप जोग जोड़े वाला योग से मिल के जोगाड़ बनि जाला. कवनो समस्या से निकले के गैर परंपरागत साधन जोगाड़ कहल जाला आ जे एन केन प्रकारेण आपन काम बना लेव ओकरा के जोगाड़ू कहल जाला. आ अइसने जोगाड़ अकसरहाँ सरकार चलावे के कामे आवेला. सरकार त जोगाड़ भिड़ा के बना चला लिहल जाला बाकिर एह जोगाड़ू सरकार का चलते आम आदमी के जिनिगी के जोगाड़ जोगाड़ल मुश्किल बनि जाला.\nOne thought on “बतकुच्चन – ३६”\nदिसम्बर 7, 2011 को 1:39 अपराह्न पर\nई छत्तीसवाँ भाग त बरा बन्हिआ लागल। बहुत आच्छा। बहुत खुस भइनी अबकिर।


(सोमार, 12 दिसम्बर)\nबिहार से राज्य सभा के एगो सीट खातिर होखे वाला उपचुनाव में अकेले साबिर अली आपन परचा दाखिल कइले बाड़न आ परचा के जाँच का बाद उनुकर चुनाइल तय बा. साबिर अली जदयू के उम्मीदवार बाड़ें. एकरा पहिले ऊ लोजपा में रहलें आ पार्टी छोड़ के जदयू में शामिल भइल रहले. उनुके इस्तीफा का चलते ई सीट खाली भइल रहुवे.\nजमुई में नक्सली ओह सात गो मजदूरन के रिहा कर दिहले जिनका के तीन दिन पहिले उठा ले गइल रहलें.\nरोहतास जिला के काराकाट इलाका के अमौड़ा गाँव में कूड़ा फेंके खातिर भइल झगड़ा में एगो लड़िकी के गोली मार दिहल गइल.


India vs Australia 4th test match news in bhojpuri Bhojpuri Special:ब्रिस्बेन में 324 रन बना के मार लs मैदान, देखा दs कमाल – News18 Hindi\nचौथा टेस्ट में ऑस्ट्रेलिया भारत के जीत खातिर 328 रन के लक्ष्य देले बा.\nचउथा टेस्ट में भारत (India Vs Australia 4th Test) पs बढ़िया बैटिंग करे के दबाव बा। 328 रन बना के जीते के टारगेट मिलल बा। अब मैच के चउथा पारी में भारत के बैटिंग के अग्निपरीक्षा होखे वला बा।\nLast Updated : January 18, 2021, 22:27 IST\nब्रिस्बेन के चउथा टेस्ट भारत के नौसिखुआ खेलाड़ी आस्ट्रेलिया के नाकोंदम कर देले। भारत के खेमा में जे बा से सवे सेर बा। का नाया, का पुरान सबसे लाठी में एक्के बल बा। सिराज, शार्दुल, सुंदर मिल के आस्ट्रेलिया के दूसरा पारी 294 रन पs समेट देलस लोग। एक-दू टेस्ट खेले वला बौलरन के ई प्रदर्शन इहे कहाई कि कवनो मेमना, बाघ के मैदान छोड़े पs मजबूर कर देलस। एही मैच के नतीजा से सीरीज के फैसला होखे के बा। अब भारत पs बढ़िया बैटिंग करे के दबाव बा। 328 रन बना के जीते के टारगेट मिलल बा। अब मैच के चउथा पारी में भारत के बैटिंग के अग्निपरीक्षा होखे वला बा।\nवाशिंगटन सुंदर के रेकौडतोड़ खेल\nवाशिंटन सुंदर दुनिया के पहिला खेलाड़ी बनने जे आस्ट्रेलिया में अपना पहिला टेस्ट में सातवां नम्बर पs बैटिंग कर के 62 रन बनवले। आज ले आस्ट्रेलिया में कवनो विदेशी खेलाड़ी नम्बर सात पर बैटिंग कर के पहिला टेस्ट में 62 रन ना बनवले रहन। एकरा पहिले आस्ट्रेलिया में पहिला टेस्ट खेले वला नम्बर सात बल्लेबाज फ्रैंक फोस्टर (इंग्लैंड) 1911 में सिडनी के मैदान पs 56 रन बनवले रहन। मतलब ई कि सुंदर 110 साल पुरान रेकौड तूर के नाया इतिहास बनवले। एकरा अलावा सुंदर भारत के पांचवा एइसन खेलाड़ी बनले जे अपना पहिला टेस्ट में पचास से अधिका रन अउर तीन विकेट लेले। सुंदर अभी बौलर के रूप में खेल रहल बाड़े लेकिन ऊ जूनियर क्रिकेट में टीम के ओपनर भी रह चुकल बाड़े। सुंदर के बाबूजी के तs कहनाम ई बा कि बेटा से सेंचुरी मारल चाहत रहे।\nशार्दुल अउर सिराज के कमाल\nअपना पहिला टेस्ट में कुल्लम 10 गेंदा फेंके वाला शर्दुल ठाकुर खातिर भी ई मैच यादगार रहल। शार्दुल ब्रिस्बेन टेस्ट में आस्ट्रेलिया के खिलाफ पहिला पारी में तीन बिकेट अउर दूसरा पारी चार बिकेट लेले। 2018 में शार्दुल वेस्टइंडीज के खिलाफ 10 गेंदा फेंक के चोटिल हो गइल रहन। दू साल बाद जब ऊ टेस्ट में वापसी कइले तs बेजोड़ खेल देखवले। शार्दुल के ई टेस्ट में सात बिकेट मिलल। मोहम्मद सिराज के बौलिंग तs अउर काबिले तारीफ रहल। ऊ पांच बिकेट लेले। आस्ट्रेलिया के दूसरा पारी में 294 पs औल औलआउट कर में सिराज के सबसे बड़ जोगदान रहल। सिराज के ई तीसरे टेस्ट मैत हs लेकिन उ कमाल के बौलिंग कइले।\nनटराजन के बढ़िया खेल\nब्रिस्बेन टेस्ट के दोसरा दिन भारत के नवका तेज गेंदबाज लोग आपन ताकत देखवले। आस्ट्रेलिया के अंतिम पांच बिकेट 95 रन पs ढाह के भारत के मैच में वापसी करवलस लोग। आस्ट्रेलिया 274 रन से शुरू कइलस अउर 369 पs औल आउट हो गइल। टी नटराजन उमेद से बढ़िया गेंदबाजी कइले। बमहत्था तेज गेंदबाजी नटराजन अपना पहिला टेस्ट के पहिला पारी में 78 रन देके तीन बिकेट लेले। भारत के कवनो बमहत्था तेज गेंदबाज के पहिला टेस्ट मैच में सबसे बढ़िया प्रदर्शन आरपी सिंह के रहे। ऊ पाकिस्तान के खिलाफ 2005-06 में आपन पहिला टेस्ट में 89 रन देके चार बिकेट लेले रहन।\nका करिहें रोहित शर्मा ?\nदूसरा पारी में भारत के जीत खातिर 324 रन बनावे के बा। अइसना में रोहित शर्मा के अपना नांव के मोताबिक खेल देखावे के पड़ी। पहिल पारी में पढ़िया खेल के गड़बड़ कर देले रहन। पहिला पारी जब आस्ट्रेलिया 369 रन बना देलस तs रोहित शर्मा से बहुत उमेद रहे। लेकिन ऊ बढ़िया खेल देखा के आपन बिकेट तोहफा में दे देले। बलिक कहल जाव तs रोहित आन कीमती बिकेट डियान कर देले। लियोन के ओभर के तीसरा गंदा पs ऊ चउका मार चुकल रहन। 44 रन पs पहुंच गइल रहन। पारी जमावे पs धेयान देवे के जरूरत रहे। लेकिन ऊ लियोन के पांचवा गेंदा के फेन चौका-छक्का मारे खातिर हवाई शौट खेल देले जेकर नतीजा रहल कि उनका कैच होखे के पड़ल। रोहित जइसन अनुभवी खेलाड़ी से अइसन गलती के उमेदा ना रहे। अफसोस ई बात के बा कि रोहित तेज गेंदबाजी के तs बढ़िया से खेलले लेकिन स्पिनर के जाल में फंस गइल रहन। लियोन अभी ले रोहित के छव बेर आउट कर चुकल बाड़े।\nनाथन लियोन के 100वां टेस्ट\nआस्ट्रेलिया के स्पिनर नाथन लियोन के ई 100 वां टेस्ट मैच हs। तेज गेंदबाजन के भीड़ में भी लियोन आपन जगह बनावे में कामयाब भइले। फास्ट बौलरन के देश में स्पिनर के चमकल बहुत बड़ बात मानल जाई। लियोन शुरु में ही ही आपन छाप छोड़ देले रहन। ऊ जब पांचे गो फर्स्ट क्लास मैच खेलले रहन तs उनका के टेस्ट टीम में चुन लिहल गइल रहे। अब लियोन सौऊवां टेस्ट खेल रहल बाड़े अउर चार सौ बिकेट के कगार पs खाड़ा बाड़े। तीन बिकेट अउर लिहें तs 400 पs पहुंच जइहें। खेल प्रेमी पूछ सकेले कि अश्विन बढ़िया स्पिनर हवें कि लियोन ? चार दिन पहिले महान क्रिकेटर मुथैया मुरलीधरन कहले रहन कि अभी खेले वला खेलाड़ी में अश्विन ही एकलौता गेंदबाज बाड़े जे 800 बिकेट लेवे के बर्ल्ड रेकौड बना सकेले। मुरलीधरन के मोतिबाक, लियोन में एतना काबिलियत नइखे कि ऊ 800 बिकेट ले पहुंच सकेले। 800 बिकेट लेवे के रेकौड मुरलीधरन के नामे दर्ज बा।\nबरखा के बाद कइसन होई खेल ?\nगाबा के मैदान पs बरखा के बाद खेल तनी कठिन हो जाई। बारिश के बाद अगर हवा में नमी और तेजी रही तs फास्ट बौलरन के बहुत मदद मिले लागी। अइसना में भारत के बहुत संभल के खेलल जरूरी हो जाई। बिकेट पs टिक के खेले के पड़ी। भारत भीरी ई टेस्ट मैच जीते खातिर मौका बा। 328 रन के चुनौती बा। चार रन बन गइल बा। भारत के खेल प्रेमी तs इहे कह रहल बाड़े, चाबस पाठ्ठा ! मार लs मैदान।\nBorder Gavaskar Trophy India vs Australia India vs Australia 4th Test shardul thakur team india


दिल्ली में बम विस्फोट : 11 आदमी मरले, 68 जने घवाहिल – टटका खबर\nदिल्ली में बम विस्फोट : 11 आदमी मरले, 68 जने घवाहिल\n(बुध7सितम्बर)\nदिल्ली बम विस्फोट में घवाहिल लोगन के देखे अस्पताल चहुँपल राहुल गाँधी का खिलाफ खिसियाइल परिजन नारेबाजी कइले जवना का बाद राहुल के सुरक्षा घेरा बढ़ा दिहल गइल. एह बम विस्फोट में नाहियो त एगारह लोग के मौत हो चुकल बा आ अड़सठ आदमी घवाहिल बाड़े.\nदिल्ली बम विस्फोट के जिम्मेदारी पाकिस्तान से काम करे वाला आतंकवादी संगठन हरकत-उल-जेहादी इस्लामी (हूजी)लिहलसि.\nदिल्ली बम विस्फोट में मराइल लोग के परिजन के चार चार लाख रुपिया के मुआविजा दिल्ली सरकार का तरफ से दिहल जाई.\nदिल्ली विस्फोट के सगरी राजनेता निंदा कइले. विपक्ष एकरा के सुरक्षा में चूक बतवलसि. प्रधानमंत्री कहले कि, “ई कायराना काम बा. हमनी का एकरा से निपटब जा आ कबहियो आतंकवाद के दबाव का सोझा ना नवब जा. ई लमहर लड़ाई बा.” राष्ट्रपति के प्रवक्ता अर्चना दत्ता कहली कि, “राष्ट्रपति बम विस्फोट के निंदा कइले बाड़ी आ बेगुनाहन के मौत पर शोक जतवले बाड़ी.” लोकसभाध्यक्ष मीरा कुमारो बम विस्फोट के निंदा करत हताहत होखे वालन खातिर संवेदना व्यक्त करते सदन के कार्यवाही 12.30 बजे ले स्थगित कर दिहली. बाद में सदन के बईठक दुबारा शुरू भइल त केंद्रीय गृह मंत्री पी. चिदम्बरम कहले कि देश के राजधानी आतंकवादी गुटन के निशाना पर बा. कहलन कि फिलहाल हमलावरन का बारे में साफ जानकारी नइखे. भाजपा के वरिष्ठ नेता लालकृष्ण आडवाणी कहले कि दोषियन के हर हाल में खोज निकाले के चाहीं आ ओकनी के कड़ा दंड देबे के चाहीं. रविशंकर प्रसाद एह पर खेद जतवले कि “आतंकवादी उच्च न्यायालय के सबले व्यस्त दुआर पर हमला कर दिहलसि, आ दिल्ली पुलिस भा सरकार का लगे एकर कवनो जानकारी नइखे.” वामोदल एह घटना के केंद्रीय गृह मंत्रालय आ दिल्ली पुलिस के विफलता बतवले. भाकपा नेता डी. राजा कहले कि एह बाति के जाँच होखे के चाहीं कि कइसे अइसन घटना बार बार होत बा आ सरकार के खोजे के चाहीं कि ई खुफिया तंत्र के विफलता ह कि ओकरा नीतियन के. इंडो-एशियन न्यूज सर्विस.\nनई दिल्ली,7सितम्बर (आईएएनएस). दिल्ली के शेरशाह मार्ग पर दिल्ली उच्च न्यायालय के गेट नम्बर पांच के बहरी आजु बुध का सबेरे भइल बम विस्फोट में कम से कम नौ लोग मारल गइले आ 45 जने घवाहिल हो गइले. घवाहिलन के राममनोहर लोहिया अस्पताल में भरती करावल गइल बा. बम एगो ब्रीफकेस में लुका के राखल रहे. साल 2008 के मुम्बई बम हमला का बाद विस्फोट के ई तिसरका बड़हन घटना ह. विस्फोट उच्च न्यायालय परिसर के गेट नम्बर पांच के बाहर सबेरे करीब 10.30 बजे भइल जब बहुते भीड़ रहेला आ न्यायालय परिसर में दाखिल होखे खातिर लमहर कतार लागल रहुवे. बम जवना ब्रीफकेस में राखल रहुवे ओकर टुकड़ा मिलल बा. राष्ट्रीय जांच एजेंसी के टीम ओहिजा चहुँप गइल बा आ फोरेंसिक प्रयोगशाला के लोगो आ गइल बा. राष्ट्रीय सुरक्षा गार्ड के टीम सबूत जुटावे में लागल बिया. पूरा इलाका के घेराबंदी कर दिहल बा आ लोग के ओहिजा इकट्ठा ना होखे के कहाइल बा.\nदिल्ली उच्च न्यायालय में पिछला चार महीना का भीतर विस्फोट के ई दोसरकी घटना ह. पिछला 25 मई के एहिजा एगो कम तीव्रता वाला बम विस्फोट भइल रहे जवना में केहू हताहत ना भइल रहे. (इंडो-एशियन न्यूज सर्विस)\nसंपादकीय टिप्पणी : हमनी के एह तरह के हमला भा बम विस्फोटन का साथे जिये के आदत डाल लेबे के चाहीं काहे कि हमनी का सरकार का लगे अतना बेंवत नइखे कि अपराधियन के सजा दिलवा सको. देश के राजनीति अतना घटिहा हो गइल बा कि देखल जाये लागल बा कि अपराधी के ह, कवना धरम भा मजहब के ह, कवना प्रांत के हऽ, वगैरह वगैरह. संसद पर हमला के दोषी अफजाल, प्रधानमंत्री रहल राजीव गाँधी के हत्यारन, मुंबई हमला के जियत अपराधी कसाब, आ पंजाब के भुल्लर, ई सब देश आ मानवता के दुश्मन हउवें सँ बाकिर तरह तरह के बहाना खोज के ओकनी के बचावे के कोशिश हो रहल बा. जब अपराधी जानत बाड़े कि ओकनी के सजाय नइखे मिले वाला त ऊ डेरइहें सं केकरा से ? से हमनिये के डेरा के रहे के पड़ी आ नेतवन के आगा गरदन कटावत रहे के पड़ी.\nदेश दुनिया के खबर


तनातनी का बीच भाजपा आ जदयू गठबन्हन के इम्तिहान – टटका खबर\nतनातनी का बीच भाजपा आ जदयू गठबन्हन के इम्तिहान\nबिहार विधान परिषद के तीन गो सीट खाली होखे वाला बा. एहमें से एगो जदयू का लगे रहल जबकि दू गो राजद का लगे. एह सीड़न के उपचुनाव में भाजपा चाहत बिया कि एक सीट ओकरा के दे दिहल जाव. उपचुनाव खातिर २९ अप्रेल ले नामांकन भरे के मौका बा जबकि जरूरी भइल त मतदान ९ मई के करावल जाई.\nदेखल जाव जदयू एह पर का फैसला लेत बा काहे कि काल्हुए जदयू के प्रदेश अध्यक्ष वशिष्ठ नारायण सिहं कहलन कि जदयू अब झूके के तइयार नइखे. दोसरा तरफ भाजपा नेता हरेन्द्र प्रताप के कहना बा कि भाजपा के आपन इज्जत बचावे के फिकिर होखे त गठबन्हन से अलग हो जाव ना त एक दिन गारी सुन के हटे के पड़ी. भाजपा में सुशील मोदी गुट अबहियों नीतीश से नाता बनवले रखला के पक्षधर बा. भाजपा का लगे पिछड़ा वर्ग से कवनो दोसर मजगर नेता ना रहला का चलते सुशील मोदी गूट के बात मानल मजबूरी जइसन हो गइल बा.\nTags: जदयू, बिहार, भाजपा


फूहड़ सनीमा जीतलसि दर्शकन के दिल – Anjoria\nसिनेमा भोजपुरी में अबले के सबले बोल्ड फिलिम “फूहड़ सनीमा” के डंका आजकाल्हु बिहार के सिनेमाघरन में बाजत बा. बहुमुखी अभिनेता अजय दीक्षित आ ग्लेमर क्वीन अर्चना सिंह अभिनीत एह फिलिम के निर्देशक हउवें ब्रज भूषण.\nपिछला हफ्ता जब एकरा के बिहार में रिलीज़ कइल गइल त एकरा प्रोमोशन में अजय दीक्षित आ अर्चना सिंह बढ़ चढ़ के शामिल भइलें. नतीजा भइल कि जहवाँ जहवाँ ई फिलिम लागल सगरो दर्शक एकरा के माथे उठा लिहलें.\n“फूहड़ सिनेमा” के कहानी एगो अइसन निर्देशक के बा जे बढ़िया फिलिम बनावत बा, ओकरा अवार्डो मिलत बा बाकिर उनुका फिलिमन से दर्शक गायब होखे लागत बाड़न, एह चलते निर्देशक के निर्माता लोगन के नाराजगी झेले के पड़त बा. हार थाक के निर्देशक एगो गन्दा फिलिम बनावत बा जवन सुपर हिट हो जाता. फिलिम त हिट हो जात बा बाकिर निर्देशक के आपन पारिवारिक आ सामाजिक जीवन बरबाद हो जात बा.\nएह फिलिम के जल्दिए देश के दोसरो टेरीटरी में रिलीज कइल जाई.


माई बाप अउर सुख दुख – Anjoria\nMay 8, 2011 OmPrakash Singh देश आ समाज, सरोकार 1\nजिनगी माई के अँचरा के गाँठ जइसन होले. गाँठ खुलत जाले. कवनो में से दुख त कवनो में से सुख निकल आवेला.\nहमनी का अपना दुख में भा सुख में भुलाइल रहीले. ना त माई के अँचरा याद रहेला ना ओह गाँठ के खोल के माई के चवन्नी भा अठन्नी दिहल.\nयाद ना रह जाव माई के थपकी. चोट लगला पर महतारी का आँखिन से झरझर बहत लोर. कॉलेज से भा काम पर से लवटला पर बिना पूछले उहे बनावल जवन हमरा पसंद होखे. जाये घरी पराठा, चूड़ा, नमकीन आ ना जाने कतना पैकेटन में आपन याद निचोड़ के डाल दिहल.\nयाद रहेला त बस बूढ़ बाप महतारी के चिड़चिड़ाइल. उनुका दवाईयन के बिल, उनुकर बिमारी, उनुकर झिड़कल आ हर बात बेबात पर बेजाँय लागे वाली उनुकर सलाह !\nयाद नइखे पिछला बेर कब माई के फोन कइले रहीं. ओकर फोन आइल रहे त काम में रहला का चलता काट दिहले रहीं कि अबहीं बिजी बानी बाद में फोन करतानी. ऊ इंतजारे करत रह गइल आ थाक हार के सूत गइल मोबाइल स्क्रीन के देखतदेखत. ओकरा पइसा के जरुरत रहुवे. पइसा रहलो रहे बाकिर बैंक से निकाले के फुरसत ना रहल.\nभुला गइल रहे कि दसेक साल पहिले हर चउथी तारीख के पापा नियम से पइसा दे देत रहलन. शायदे कबो कहे के पड़ल होखी कि माई पइसा ना मिलल.\nशादी हो गइल. बच्चो हो गइले सँ. नयकि गाड़ी आ नयका फ्लैट खरीदे के चिंता लागल बा. बॉस के खुश करे के बा. दोस्तन के पार्टी देबे के बा. मेहरारू के ले के छुट्टी में गोवा जाये के बा.\nबाबूजी माई कई बेर कह चुकल लोग कि वैष्णौ देवी जाये के चाहत बानी जा बाकिर फुरसत कहाँ बा. काम त बहाना बा. समय बा बाकिर के माई के साथे मूड़ी खपावे. अँउजिया देबेले नसीहत दे दे के.\nबाबूजी अतना सवाल करेले कि पूछऽ मत. के अतना जबाब देव. सुबह देर ले सूतल मुश्किल हो जाले. अपनही घर में लुकात फिरऽ.\nना जाने हम कतना सवाल पूछले होखब माई बाबूजी से. अब बेटी पूछत रहेले दादा दादी से. लेकिन शायदे कबहू डाँट के जबाब मिलल होखो ओकरा.\nलेकिन हमरा लगे ओह लोग के देबे खातिर कुछ नइखे. हमरा बटुआ में बस झूठ भरल बा. खीस बा… उखड़ल मन बा… आपन बनावटी अँउजाहट बा. उनुका गाँठ में आजुवो सुख बा दुख बा आ हम खोले जाईं त हमरा खातिर आशीर्वादे मिली हमेशा दोसर कुछ ना.\nआजु मदर्स डे हऽ… बरीस बरीस पर एको बार मदर्से डे का नाम पर सही, माई के अँचरा के गाँठ खोले के जरुरत सभका होखे के चाहीं.\nBahut din ke bad aisan blog milal jawna ke padhala ke bad ankh se ansu nikal ael.hum bahut hu bahu ta na lekin kuch bat humra pe bhi satik baithat ba.hamra lakh kosis ke bawjud bhi ham apan budh mahtari bap khatir kuch bhi naikhi karpawat eh bat ke malal hamke kahin chain se naikhe rahe det………lekin hum nirantar pryas me bani ki unlogan khatir hum kuch behtar karpain\nraura ke bhagwan swasth aur sukhi rakhas


नेपाल में भइल भोजपुरी खंडकाव्य “रमबोला” के एकल पाठ – Anjoria\nनेपाल भोजपुरी समाज, वीरगंज के आयोजन में महान संत तुलसीदास जी के जीवन प्रसंग पर लिखल आपन मशहूर भोजपुरी खंडकाव्य “रमबोला” के एकल पाठ भोजपुरी आ हिंदी के पुरनिया साहित्यकार डॉ. हरीन्द्र हिमकर में कइनी.\nनेपाल के भोजपुरी हृदयस्थली वीरगंज (नेपाल के प्रवेश द्वार) के वीरगंज पब्लिक कॉलेज में जब कवि के सस्वर स्वर गूँजल त सभा में उपस्थित सभे साहित्यनुरागियन के पोर-पोर में “रमबोला” भीने लागल. आरोह-अवरोह के क्रम श्रोतागण के बान्हे में पूरा पूरी सफल होत गइल.\n“रमबोला” खण्डकाव्य साहित्यकार डॉ. हरीन्द्र हिमकर आजु से 41 बरीस पहिले यानी सन 1977 में लिखले रहनी. बाकिर एह खंडकाव्य के छंद से गुजरला का बाद लागेला कि आजुओ के स्थिति-परिस्थिति में ई केतना सान्दर्भिक बा.\n“धरती के रग-रग भइल राग\nअदिमि-अदिमि हो गइल नाग”\nशुरू के ईहे पंक्ति समाज के गह-गह के खोल के छितरा देहले बा. ओहका बाद बा कि –\n“राजा से रूस गइल रानी\nहोखे लागल खींचा-तानी.\nराजा परजा के मेल गइल,\nशासन कठपुतरी खेल भइल.”\nपढ़ला-सुनला से लाग रहल बा कि कवि आजुए के ज्वलंत मुद्दा शासन-प्रशासन के गठजोर पर बात कर रहल बाड़ें.\nकार्यक्रम में उपस्थित नेपाल के वरिष्ठ पत्रकार आ विश्लेषक चंद्रकिशोर कहनी जे – “रमबोला” खंडकाव्य भारत-नेपाल के सीमाँचल क्षेत्र में भोजपुरी के एगो उत्कृष्ट रचना के रूप में प्रतिष्ठित बा. वईसे “रमबोला” भारत के कइयन कॉलेजन में पढ़ावल जाला.\nसाहित्यकार हिमकर भारत- नेपाल के बॉर्डर , रक्सौल के निवासी बानी आ नेपालो में भोजपुरी-हिंदी साहित्य के समृद्ध करे में हुनकर खास योगदान बा.\nनेपाल में पिछला 46 बरीस से भोजपुरी भाषा, साहित्य, संस्कृति आ समाज के क्षेत्र में काम करत आ रहल साहित्यिक संस्था ” नेपाल भोजपुरी समाज, वीरगंज” के सचिव रितु राज कहनी – हमनी ला हिमकर सर अभिभावक खनिया बानी. समय-समय पर हमनी का हिमकर सर से मार्गदर्शन मिलत रहेला।”\nएकल पाठ कार्यक्रम के बेवस्थापन के जिम्मा सम्हार रहल समाजे के सह-सचिव अज़मत अली आ सदस्यन शिव संदेश, रंजीत यादव, अशोक कुशवाहा ‘धनरजऊ’, नेपाल में भोजपुरिया बेयार बहावे में आ भोजपुरिया साहित्य के माटी के जोगावे में तन-मन-धन से लागल बाड़ें लोग.\nसाहित्यकार हिमकर आपन युवा काल में लिखल साहित्यिक रचना “रमबोला” से साहित्य जगत में एगो प्रसिद्ध नाम के रूप में स्थापित हो गइल बानी.\nखंडकाव्य के एक अंश में कवि लिखत बाड़ें –\n“ऊ रामचंद्र के राज भुलाइल बा कहवाँ\nका अबही ले ना भइल इहवाँ के धरम हानि\nकब होइ ऊ अवतार भठाइ ऊँच-खाल\nकब होइ सबका घर से अगहनुवा विहान”\nपिछला 1 जून सनीचर के भइल एह कार्यक्रम में नेपाल भोजपुरी समाज दूगो नया प्रयोग कइलसि. पहिलका त ई कार्यक्रम में सपत्नीक उपस्थित होखे के रहे आ दोसर कि कार्यक्रम में प्रवेश खातिर शुल्क लगावल गइल रहे. ई दुनू प्रयोग आपन पहिल प्रयासे में सफल रहल.\nकार्यक्रम के समीक्षा सत्र में नेपाल में भोजपुरी-हिंदी कविता लेखन में सक्रिय शिक्षिका-कवियित्री अनीता साह आ रक्सौल के कमलेश कुमार आपन-आपन समीक्षा प्रस्तुत कइलख लोग.\nकार्यक्रम उद्घोषणा के सफलतापूर्वक निर्वहन पत्रकार रितेश त्रिपाठी जी कइलन. कार्यक्रम के डिज़ाइन करे के भूमिका में चंद्रकिशोर आ रितेश त्रिपाठी रहनी.\nनेपाल भोजपुरी समाज के सचिव रितु राज के अध्यक्षता में भइल एकल पाठ कार्यक्रम में वीरगंज समाज के विभिन्न क्षेत्र के साहित्य प्रेमियन जोड़ीयन के उपस्थिति रहल.\n(स्रोत – रितु राज, वीरगंज, नेपाल)\nPrevious Post: गज़ल – जिंदगी रेत जइसन पियासल बिया\nNext Post: भोजपुरी खातिर धरना प्रदर्शन 14 जुलाई के दिल्ली में


ईद आ हमार मुसलमान दोस्त – Anjoria\nअगस्त 31, 2011 धर्मनिरपेक्षता, मुसलमानन के अधिकार, सेकूलरिज्म\nआज ईद ह. जब जब ईद आवेले हिया में टीस जइसन उठेला. एहिजा दिल्ली में केहू अपना घरे सेवइयां खाए ना बोलावे. एहिजा अतना बेतकल्लुफीओ नइखे कि बिना बोलवले टपक पड़ीं.\nसेवइयां एहसे कि हमरा खातिर त ईद के मतलब सेवईए ह. हमरा याद बा जब छोटे रहीं त ईद का दिने सुबह सबेरे अपना मुसलमान दोस्त के घर के चक्कर तब तक लगावत रहीं जबले चाचीजान सेवइयां ना खिया देसु.\nलड़िकन के पानी वाली सेवइयां आ बड़कन के दूध वाली लच्छा सेवइयां. जब पहिला बेर दिल्ली से वापस गइल रहीं आ लच्छा सेवइयां मिलल रहे त साँचही लागल कि बड़ हो गइल बानी.\nहमरा धर्मनिरपेक्षता, सेकुलरिजम, हिंदू मुस्लिम भाईचारा, इस्लामी चरमपंथ जइसन बड़हन शब्द समुझ में ना आवे. हमरा त सेवइयां, कव्वाली, चाचीजान के आंखी के सूरमा, उर्दू जुबान, गंडा-ताबीजे समुझ में आवेला. हमार बाबूजी पढ़ल लिखल रहले. उनुका शायदे धर्मनिरपेक्षता के मतलब बुझात होखी. लेकिन उनुकर कई गो दोस्त मुसलमान रहले. सेवइयां खाए में उनुको कवनो परेशानी ना रहल.\nई बाति टीवी आवे से पहिले के ह. पहिलका टीवी हम एगो मुसलमान दोस्त का घरे देखले रहीं आ पहिला बेर रामायण सीरियलो ओहिजे देखले रहीं. काहे कि हमरा घर में टीवी ना रहे. आजुओ हमरा शाहरुख खान अउर आमिर खान कवनो दोसरा हीरो का मुकाबिले बेसी पसंद आवेलें. बाति एहिजे ले नइखे. हमरा याद बा एगो मुसलमान दोस्त अपना अब्बा के हाथे पिटइला का बाद घर से भाग गइल रहे आ जब ढेर दिन बाद विदेश से लवटि के गांवे आइल त ओकरा बेसन के पकौड़ा आ ग्रीन चीली के याद बदस्तूर रहल. चाहे ऊ इफ्तेखार होखसु भा जुबैर भा कमर मियां भा शाहिद भा हन्नान भा दहियान, हमरा ला मुसलमान कवनो अलग कौम ना हउवन जिनका से हम धर्मनिरपेक्षता के आधार पर दोस्ती करीं. ऊ हमरा बचपन से हमार हिस्सा हउवन एहसे उनुका बारे में कवनो दोसरा तरह से सोचल हमरा समुझ से बाहर बा. हँ, नौ साल पहिले 11 सितंबर के घटना का बाद बहुते बहसबाजी हो रहल बा मुसलमानन पर. नुका कइसे रहे के चाहीं भा उनुका साथ दोसरा लोगन के कइसे रहे के चाहीं. अइसनका बहस हमरा बारे में होखे त हमरो खीस बड़ी. फेर ऊ लोग नाराज बा त का गलत बा ?\nकहल जा ता कि पूरा दुनिया में ऊ बहुते नाराज बाड़े. हमरो दोस्त तनिका नाराज बाड़े लेकिन हमरा से ना. ऊ आजुओ हमरा के अपना घरे खाना खिआवेले. असल में पूरा दुनिया के भारत से सीखे के चाहीं. लेकिन ओह भारत से ना जवन धर्मनिरपेक्षता, सेकूलरिज्म, मुसलमानन के अधिकार अउर वोट बैंक के सांप्रदायिक राजनीति के बात करेला, बलुक ओह भारत से जहवाँ मुसलमान हमेशा गलबहियां डलले सदियन से दोसरा कौमन का साथे रहत आइल बा.\nबहुते दंगा के बात सुनले बानी बाकिर याद ना पड़े कि कबो कवनो गांव देहात में दंगे के खबर सुनले होखीं. दंगा अधिकतर शहर में होला जँहवा पढ़ल लिखल कहाए वाला भा कहीं त धर्मनिरपेक्ष लोग रहेला.\nहमरा समुझ से धर्मनिरपेक्षता बीसवीं इक्कीसवीं सदी के अवधारणा ह. एह कसौटी पर ओह रिश्तन को परखल शायद उचित नइखे जवन सदियन पुरान हउवें. ओह रिश्तन के परखे खातिर कवनो दोसर कसौटी होखे के चाहीं.


20 सितम्बर से महुआ पर जय जय शिवशंकर – Anjoria\nसितम्बर 10, 2010 जय जय शिवशंकर, धारावाहिक, भोजपुरी, महुआ टीवी\nभोजपुरिया दर्शकन के आपन टीवी चैनल महुआ टीवी २० सितम्बर से एगो नया धार्मिक धारावाहिक जय जय शिवशंकर के प्रसारण शुरु कर रहल बा जवन सोमार से बियफे हर रात नौ बजे से देखावल जाई.\nजय जय शिवशंकर में एगो मासूम लड़की “नमिता” के कहानी बा जेकरा धर्म का प्रति बेहद आस्था बा. नमिता बिहार के एगो छोटहन किसान रामअवतार के बेटी हिय. राम अवतार का परिवार में उनका मेहरारु, आ बेटी नमिता का अलावा एगो गोद लिहल बेटी कविता बाड़ी. पूरा परिवारे बाबा वैद्यनाथ भगवान शिव में गहिर आस्था राखेला आ नमिता सबले बेसी. ओहि आस्था आ विश्वास के चित्रण एह धारावाहिक में कइल गइल बा.\nजय जय शिवशंकर पूरा तरह से पारिवारिक घटना क्रम पर आधारित बा आ घर दुआर के राजनीति आ सामाजिक सरोकारन से जुड़ल एगो सेमी माइथोलाजिकल सोप हवे. एकर निर्माण सागर आर्ट्स का बैनर तर ज्योति सागर कइले बाड़न. निर्देशन आनन्द सागर के ह आ नायिका नमिता के किरदार नया तारिका शोभित निभवले बाड़ी.


गुंजन पन्त सबका के नचा दिहली कोठा पर – Anjoria\nगुंजन पन्त सबका के नचा दिहली कोठा पर\nहरफन मौला कलाकारन का तरह मनमोहिनी काया के मल्लिका आ स्टार नायिका गुंजन पन्त हमेशा केहू ना केहू के अपना अंगुरी पर नचावत रहेली. एने हद त तब हो गइल जब ऊ सभका के कोठा पर नचा दिहली. हाल ही में फिलिमावल गइल ‘कोठा’ के एगो गीत पर गुंजन पन्त सभका के झूमा दिहली.\nबाबा का दलान इंटरटेनमेंट के फिलिम “कोठा” के निर्देशक मनोज श्रीपति झा हउवें. आ एह फिलिम में गुंजन एगो न्यूज रिपोर्टर के भूमिका में बाड़ी.\n‘कोठा’ पर बिका गइली रिंकू घोष\nनिरहुआ-पाखी जोड़ी तुड़लसि आपने रिकार्ड


अप्रैल 9, 2014 भउजी हो\nबिहार आ भोजपुरी में का एक जइसन बा ?\nअपना हक ला घिघियाए के आदत.\nतनी अउरी साफ करऽ.\nबिहार के विशेष राज्य के दरजा चाहीं आ भोजपुरी के संविधान के अठवीं अनुसूची में जगहा. दुनू के मालूम बा कि एह बात ला पहिले से पैमाना तय होला. भोजपुरी आ बिहार के माॅग जायज बा बाकिर माॅगे के तरीको का बारे में इहे बात ना कहा सके. भोजपुरी के लड़ाई लड़े वाला लोग भोजपुरी प ओतना धेयान ना देव जतना देवे के चाहीं. त बिहार के विशेष राज्य के दरजा माँगे वाला अगर बिहार के विकास प ओतने धेयान देतें त बिहार अइसहीं विशेष बन जाइत केहू से कहे के ना पड़ीत.\nसुननी हँ जे बिहार के लोग नाराज बा कि भाजपा अपना घोषणा पत्र में बिहार खातिर विशेष राज्य के दरजा के कवनो वादा नइखे कइले.\nकवनो दोसरा राज्य के विशेष राज्य बनावे के कहल गइल बा का?\nत बिहार का बारे में कइसे कह दीत भाजपा ? आ खास क के तब जब मोदी बार बार कहत बाड़न कि ‘एक भारत श्रेष्ठ भारत’. भाजपा त अबकी कवनो मजहब, कवनो जाति, कवनो भाषा से उपर उठ के सभकर विकास करे के बात कहत बिया.\nबिहार त वइसहीं विशेष ह काहे कि बिहार हमेशा से देश के राह देखावत आइल बा.\nअबकियो नरेन्द्र मोदी के अतना बड़ बनावे में सबले बड़का हाथ नीतिशे के कहल जाई. ना त ऊ राजग से बिदकतन ना मोदी बेलाग हो पइतन. हम त कहब कि मोदी के समर्थक लोग के चाहीं कि नीतीश के पूजे लोग.\nभाजपा के प्रवक्ता कब बन गइलू तू ?\nजबसे रउरा पन्ना प भाजपा के शिकायत पढ़नी हम.\nभउजी, लोकतंत्र में हर तरह के राय विचार के जगहा मिले के चाहीं.\nदोसरा विचार के जगहा देबे ला केहू के मजबूर ना कइल जा सके. अपना दुआरे त हम आपने बतियाएब.


टटका खबर, बुध, २१ अप्रैल – Anjoria\nअप्रैल 21, 2010 news in bhojpuri, टटका खबर\nसंसद में उठल भोजपुरी के संवैधानिक मान्यता के माँग\nकाल्हु संसद में कांग्रेसी सांसद महावल मिश्र भोजपुरी के आठवीं अनुसूची में शामिल करे के माँग कइलन जवना के दोसरो पार्टी के सांसद समर्थन कइलें. देश विदेश में बोले जाये वाली भाषा भोजपुरी के मारीशस में सरकारी मान्यता बा बाकिर हिन्दुस्तान में नइखे. हमनी के एह बात पर ध्यान दिहला के जरुरत बा कि अबकी का जनगणना में हमनी का आपन मातृभाषा भोजपुरी लिखवाईं जा.\nयूपी पोलिटेक्निक के फीस में बढ़ोतरी\nयूपी पोलिटेक्निक के फीस में तीन हजार रुपिया सालाना से बेसी के बढ़ोतरी कर दिहले बिया यूपी सरकार. पहिले एह कालेजन के फीस ९३५० रुपिया सालाना रहुवे जवन अब बढ़ के १२६७० रुपिया सालाना हो गइल बा. दोसरा तरफ राज्य सरकार के कर्मचारियन के दस साल, अठारह साल, आ छब्बीस साल के सेवा पर प्रोन्नति दिहल जाई. पहिले ई दस, बीस, आ तीस साल पर मिलत रहुवे.\nबिहार यूपी के आतंक सतीश पाण्डेय सरेण्डर कइलस\nबिहार पुलिस के नौकरी में रहते सिवान के बाटा मोड़ पर हेमंत सिंह के हत्या कर के अपराध का दुनिया में चल गइल सतीश पान्डेय के बिहार आ यूपी दुनु जगहा के पुलिस बहुत दिन से तलाश करत रहुवे. ओकरा पर हत्या, नरसंहार समेत कुल डेढ़ सौ मामिला दर्ज बा. ऊ बिहार के पूर्व मंत्री बृजबिहारी प्रसाद के हत्याकांडो के आरोपी बा. पता ना कवना हिसाब किताब का बाद ऊ गोपालगंज के डीएम का सोझा सरेण्डर कर दिहलस. हो सकेला कि चुनाव लड़ के सांसद बने के इरादा राखत होखे.\nसहजनवा के हत्यारा विधायक सरेण्डर कइलस\nभीटी निवासी ठीकेदार विजय रावत के हत्या करे वाला सहजनवा के निर्दलीय विधायक यशपाल रावत काल्हु कोर्ट में सरेण्डर कर दिहलस. विजय रावतो पर पूर्व मंत्री शारदा प्रसाद रावत के हत्या करे के आरोप रहल ह. विधायक का संगे उनकर दूगो गुर्गो सरेण्डर कर दिहले सँ. पुलिस २० मार्च से विधायक के तलाश में रहुवे आ अब कुर्की जब्ती करे के तइयारी होत रहुवे.\nपंचायत चुनाव में आरक्षण के प्रक्रिया बदल के १९९५ के नियम लागू\nयूपी सरकार अब पंचायत चुनाव खातिर होखे वाला आरक्षण के प्रक्रिया में परिवर्तन कर दिहले बिया. अब पिछला बेर जवना वर्ग खातिर आरक्षण मिलल रहुवे ओह वर्ग के ना मिल के दोसरा वर्ग खातिर आरक्षन दिहल जाई. भाजपा आ सपा सरकार में नियम बदल के अइसन कर दिहल गइल रहुवे कि पचास फीसदी से बेसी अनुसूचित जाति जनजाति वाला पंचायत हमेशा खातिर ओही वर्ग का नामे हो गइल रहुवे. दोसरा तरफ अनारक्षित ग्राम पंचायतो हमेशा खातिर अनारक्षित हो गइल रहे.\nबिहार सरकार अपना कर्मचारियन के भत्ता बढ़वलसि\nबिहार के सरकारी कर्मचारियन के मिले वाला महँगाई भत्ता में आठ फीसदी के बढ़ोतरी कर दिहल गइल बा. काल्हु के कैबिनेट बैठक में एह बात के फैसला कइल गइल. बिहार में अब चुनाव होखेवाला बा जवना का चलते हर वर्ग के खुश करे के कोशिश में लागल बिया सरकार.\nबात निकलल बा त दूर तलक जइबे करी\nथरुर आ मोदी के झगड़ा में कतना लोग के खाता खराब होखी पता ना. सुनन्दा आपन शेयर छोड़ दिहली, थरुर आपन मंत्री पद. ललित मोदी पद ना छोड़ीहें त हटावल जइहें इहो करीब करीब तय बा. ओने विवाद का जड़ में रहल कोच्चि टीम खातिर बोली लगावे वाला कंपनी के मालिक गायकवाड़ के परिवार पर आयकर के शिकंजा कसाइल शुरु हो गइल बा. रवि गायकवाड महाराष्ट्र में आरटीओ हउवें आ आयातित कारन के रजिस्ट्रेशन घोटाला में पहिलहीं से अझूराइल बाड़े. रवि के बाप सिंचाई विभाग में अधिकारी रहलें. शैलेन्द्र इंजीनियर हउवें आ रवि आरटीओ. अब ई परिवार २२५ करोड़ के निवेश कर के कोच्चि टीम के तीस फीसदी हिस्सा के मालिक बन गइल बा.\nवाह रे क्रिकेट वाह रे तेरी माया\nक्रिकेट में कवना तरह पइसा बरसत बा एकर एगो अउरी नमूना सामने आ गइल बा. अब विश्व कप क्रिकेट में दिहल जाये वाला इनाम दुगुना कर के एक करोड़ डालर कर दिहल गइल बा. पिछला बेर ई इनाम पचास लाख डालर रहुवे. एकर घोषणा अंतर्राष्ट्रीय क्रिकेट परिषद काल्हु अपना बैठक का बाद कइलस. अबकी के विश्वकप भारत बांगलादेश श्रीलंका में होखे जा रहल बा.\nपन्द्रह दिन के यात्रा के बाद डिस्कवरी वापिस लवटल\nअंतरिक्ष स्टेशन का यात्रा पर गइल सातो यात्रियन के पन्द्रह दिन के अंतरिक्ष में रहला का बाद डिस्कवरी विमान काल्हु सबका के ले के सुरक्षित वापिस लवटि आइल. अलगा बात बा कि बारिश आ कुहरा का चलते एक दिन बाद उतर पावल.\nरिजर्व बैंक के मौद्रिक नीति के घोषणा से बाजार सुधरल\nनिवेशकन के डर रहुवे कि रिजर्व बैंक बहुते कड़ा कदम उयावे जा रहल बा जवना चलते बाजार में बिकवाली के दौर आ गइल रहुवे. बाकिर जब काल्हु रिजर्व बैंक अपना नयका नीति के एलान कइलस त सभे राहत के साँस लिहल. एगो मशहूर उपन्यास लेखक के एगो लाइन तनी मनि बदल दीं त अइसन बनी, आशा से हुलसना आ आशंका से झुलसना खत्म होते ही शेयर बाजार मर जायेगा. सगरी खेल एही आशा आ आशंका के झुलुवा झुलत खेलल जाले.


Manoj Bajpai s web series The Family Man season2has come to break all records Bhojpuri: वेब पर सभ रिकॉर्ड तूरे आ गइल बा मनोज बाजपेयी के फैमिली मैन 2\nBhojpuri: वेब पर सभ रिकॉर्ड तूरे आ गइल बा मनोज बाजपेयी के 'फैमिली मैन 2'\nपहिला सीजन में मनोज के किरदार श्रीकांत तिवारी एगो मिडिल क्लास के नौकरी वाला आदमी बाड़न जेकरा दू गो बच्चा अउरी पत्नी बाड़ी. उ गुप्त रूप से एनआईए के एगो संस्था के साथे काम करत बाड़न जवन आतंकी घटना के रोके पर काम करेला. फिल्म में विलेन बनके आवता आईएसआईएस के खूंखार आतंकी अल कातिल. पूरा सीजन में नायक आपन बिखरत जिनगी के सम्हारत आ आतंकवादियन से लड़त रहत बा.\nLast Updated: June 4, 2021, 4:59 PM IST\nमनोज बाजपेयी के अदाकारी के त सभे कायल ह. उ जब स्क्रीन पर आवेलें त लोग के आँख स्क्रीन से चिपक जाला. ई एगो हमरा जइसन भोजपुरिया खातिर गर्व के बात भी बा कि मनोजो भोजपुरिया हवें. आज मनोज के बात विशेष रूप से ए वजह से हो रहल बा, काहें कि उनके बहुप्रतीक्षित वेब सीरीज फैमिली मैन के दुसरका सीजन आज माने चार जून के राति खां बारह बाजे रिलीज हो चुकल बा. अमेजन प्राइम पर ई देखल जा सकेला.\nएकर पहिलका सीजन 20 सितंबर 2019 के रिलीज भइल रहे आ देखते-देखते ओह साल के सबसे चर्चित अउरी सुपरहिट शो बन गइल. दस एपिसोड के जासूसी थ्रिलर फैमिली मैन अपना कॉमेडी खातिर भी बड़ा पसंद कइल गइल. अक्सरहा गंभीर रोल करे वाला मनोज बाजपेई के लोग हँसावत भी देखल. उहो कुछ ऊलल जलूल हरकत कs के ना बल्कि अपना संवाद अदायगी आ भाव भंगिमा से हँसवले. अइसने किरदार मनोज के 2016 में रिलीज भइल फिल्म सात उचक्के में देखे के मिलल रहे. पहिला सीजन में मनोज के किरदार श्रीकांत तिवारी एगो मिडिल क्लास के नौकरी वाला आदमी बाड़न जेकरा दू गो बच्चा अउरी पत्नी बाड़ी. उ गुप्त रूप से एनआईए के एगो संस्था के साथे काम करत बाड़न जवन आतंकी घटना के रोके पर काम करेला. फिल्म में विलेन बनके आवता आईएसआईएस के खूंखार आतंकी अल कातिल. पूरा सीजन में नायक आपन बिखरत जिनगी के सम्हारत आ आतंकवादियन से लड़त रहत बा. सीरीज अइसन जगह पर खतम भइल जब बुझाइल कि मूसा माने अल कातिल मरके जी गइल आ केहू के हाथे ना आइल.\nअब नया सीजन में एगो अलग एंगिल जोड़ाइल बा, जेपर बड़ा विवाद भी भइल ह. कुछ तमिल नेता लोग के कहनाम बा कि सीरीज में कुख्यात गुट लिट्टे अउरी तमिल लोग के आतंकवादी बतावल गइल बा. एह शो के बैन होखे खातिर भी आवाज उठे लागल ह. ई सीरीज फरवरी में रिलीज होखे के रहे बाकिर तांडव अउरी मिर्जापुर के लेके जवन विवाद उठल ओही से एकर रिलीज टाल दिहल गइल. जवन भी होखे बेसब्री से इंतज़ार करत दर्शकन खातिर ई सौगात बन के आइल बा. काल्ह अपना सोशल मीडिया पर एकर डायरेक्टर द्वय राज निदीमोरू अउरी कृष्णा डीके नोट साझा कउवे लोग कि कोरोना के टाइम में केतना मुश्किल से हमनी पूरा क्रू मिल के ई सीरीज बनवले बानी जा आ एह बात के खुशी बा कि रिलीज डेट लेट भइला के बादो दर्शक बेसब्री से एकर इंतज़ार करत बा.\nकोरोना के दूसरा लहर के चलते लॉकडाउन लागल बा आ लोग अभियो घरे में लुकाइल बा. मनोरंजन के साधन के तलाश बा आ एह समय में वेबसीरीज वरदान लेखां बाड़ी सन. एही बीचे एगो अउरी सीरीज बड़ा चर्चा में आइल ह, ओकर नाम ह एसपायरेंट. वेबसीरीज के भारत में मशहूर करे वाला चैनल टीवीएफ के ओर से ई सीरीज यूट्यूब पर रिलीज भइल आ देखते-देखते एकर पाँच गो एपिसोड सुपर-डुपर हिट हो गइल बा. जवना युवा से पूछीं उहे एकर चर्चा करत बा. दरअसल ई सीरीज बा दिल्ली के राजेन्दर नगर में आईएएस के सपना लेके आइल युवकन के बारे में. सिविल सर्विस के परीक्षा विश्व के दूसरा सबसे कठिन परीक्षा ह आ एकरा के पास कइल बहुते कठिन होला. हर साल लाखों युवा एकरा खातिर कोशिश करेलें आ फेल होलें, कुछ पासो हो जालें. कइसे एगो सामान्य लइका आके पहिले के धुरंधर लोग के पीछे छोड़ के आईएएस बन जाता आ बाकी ओकर दोस्त सब पीछे छूट जातारें. राजेन्द्र नगर के छोट कोठरियन में युवा पीढ़ी पर बीतत एक-एक दिन के बहुत रोचक दस्तावेज बा एसपायरेंट. एकरा के बेहतरीन आईएमडीबी रेटिंग मिलल बा आ हमार सलाह बा कि एकरा के जरूर देखें के चाहीं. काहें कि एह में जीवन मर्म अउरी सीख भी मिली.\nअनारकली ऑफ आरा से हिन्दी फिल्म निर्देशन में कदम रखे वाला पत्रकार से निर्देशक बनल अविनाश दास के एगो कॉमेडी सीरीज आइल बा रनअवे लुगाई. एमएक्स प्लेयर पर रिलीज एह सीरीज में मुख्य भूमिका में नवीन कस्तूरीया बाड़ें जे एस्पायरेन्ट में भी मुख्य नायक बाड़ें. सीरीज के कहानी नया त नइखे बाकिर सिटकॉम बा, अइसन परिस्थिति बनत बा कि लोग के हंसी आई. एह में वयस्क कॉमेडी के भी तड़का डलाइल बा. हमरा ई ना बुझाला कि का ई अनिवार्य हो गइल बा कि जले एडल्ट सीन भा डायलॉग ना परोसाई, वेब सीरीज हिट ना होई. एह में भोजपुरी फिल्मन लेखां आइटम नंबर भी बा. एमएलए अपना भोला बेटा के बियाह एगो चतुर लइकी से अनजाने में कर देतारें. ऊ हिरोइन बने के सपना देखत बिया एही से बियाह के अगिला दिने भाग जा तिया. शो के टाइटल अमेरिकन रॉमकॉम रनअवे ब्राइड से प्रेरित बा. हालांकि शादी से दुल्हिन के भागे के कहानी 1999 में रिलीज भइल एह फिल्म के भी बा. अइसने कहानी हैप्पी भाग जाएगी, डॉली की डोली के भी बा. हिन्दी में दुल्हिन के शादी से भगला के थीम पर कई गो फिल्म बा बाकिर अविनाश के पास गाँव से मेट्रो तक के अनुभव आ विजन बा जवन उनका फिल्मन में देखाई देला.\nकुछ उल्लेखनीय वेबसीरीज जवन देखे वाला बाड़ी सन भा रिलीज होखे वाला बाड़ी सन, ओहमें अमेजन प्राइम पर अलौकिक क्राइम थ्रिलर शो ‘द लास्ट आवर’, जी5पर सनफ्लावर, डिज्नी हॉटस्टार पर शेरनी आदि बा. आवे वाला समय में एक से बढ़के एक वेब शो देखे के मिली. (लेखक मनोज भावुक भोजपुरी साहित्य और सिनेमा के जानकार हैं.)\nBhojpuri में पढ़ें- सेहत आ सवाद के खजाना मिथिला के मखाना\nBhojpuri: कोचिंग से बेसी ‘ सोचिंग ‘ के जरुरत बा, पढ़ीं आखिर काहें...


पटना। का रउआ नौकरी के तलाश में बानी? बहुत आसान बा ई नौकरी मिलल, बस "हमनी भोजपुरिया टीवी" के कवनो कर्मचारी से संपर्क करीं, आ इंटरव्यू दीं। ओकरा बाद 15 हजार जमा करीं, आ हो गइल राउर नौकरी पक्का। जी हाँ, एह देश में नौकरी के नांव पर कॉलेजन में पढ रहल लइका लोग के ठगे के जवन रास्ता ई कंपनी अख्तियार कइले बिया, ऊ अपने आप में अभूतपूर्व बा।\nComments (1)\tमाइक्रोसॉफ्ट के नाम पर ठगी के कारोबार\nजमशेदपुर। अगर रउआ दुनिया के सबसे बडहन सॉफ्टवेयर कंपनी माइक्रोसॉफ्ट में नौकरी खोजत बानी, त सावधान हो जाईं। दिल्ली में बइठल कुछ लोग नौकरी...\nComments (3)\tई ट्रेनिंग इंस्टीट्यूट भी फर्जी बा...\nपटना। तीन दिन पहिले भोजपुरिया डॉट कॉम पर "हमनी भोजपुरिया टीवी" के सच्चाई जान के भोजपुरी फिल्म इंडस्ट्री के एगो खास वर्ग बहुत दुखी बा। ए...\nComments (3)\tठाकरे के बाद अब बैंक कइलस यूपी-बिहार से भेदभाव\nजालंधर। अपना देश में एक बेर फेर यूपी-बिहार के मजदूरन के पराया घोषित कइल गइल बाटे, अउर अबकी बेर ई काम राज ठाकरे आ पी. चिदंबरम नियन नेता ...\nComments (7)\t"भोजपुरी ना, अश्लीलता के प्रचार करता सुर-संग्राम"\nवाराणसी। "जवना मंच पर माननीय राज्यपाल अउर उप-मुख्यमंत्री जइसन लोगन बइठल होखे, ओकर एगो गरिमा होला। ओह मंच पर "गमछा बिछाई के..." अउर "मुख...\nComments (21)\t« Start Prev 1234567 8910 Next End »


‘पागल प्रेमी’ एगो बढ़िया पारिवारिक फिल्म हवे – नवीन कुमार सिंह – Anjoria\nनिर्माता नवीन कुमार सिंह के अजय कुमार निर्देशित नइकी फिल्म हवे ‘पागल प्रेमी’. वइसे त नवीन कुमार का बर्बिल (उड़ीसा) में आयरन के बिजनेस बावे, लेकिन शुरुए से कला आ फिल्मी रुझान उनुका के फिल्म निर्माण में खींच ले आइल. निर्देशक अजय कुमार का साथे मिलके एगो नया सोच का साथ एगो बढ़िया कहानी पर काम कइलन आ फेर ओह कल्पना के मूर्त रूप देत सेल्युलाइड पर उतार दिहलन ‘पागल प्रेमी’ बना के. एह फिल्म के मुख्य विषय का बा, कवना तरह के फिलिम हवे, बतौर निर्माता का अनुभव भइल आ अइसने कुछ सवालन के जबाब आईं उनुके से सुनल जाव.\nनवीन कुमार जी, आपके फिल्म ‘पागल प्रेमी’ के कहानी का ह ?\nई एगो अइसन इंसान के कहानी हवे जे आजु का हालात आ अपना मजबूरी का चलते भठियरा सिस्टम में अझूरा के एगो बाहुबली खातिर काम करे लागत बा. ओकरा जिनिगी में एगो अइसन लड़की आवत बिया जेकरा से ओकरा बेहद प्यार हो जात बा आ जब ऊलड़की ओकरा नइखे मिलत त कवना तरह के हालात बनत बा इहे एहमें खास कर के देखावल गइल बा. वइसे ई दू गो नायकन के कहानी हवे. संजय पाण्डेय एहमें मुख्य विलेन हउवे जे एगो दबंग बिजनेसमैन का किरदार में बाड़े. ओह बिजनेसमैन का इलाका में ओकर एकछत्र राज चलेला. फिलिम में प्यार के अलग अलग रिश्तन का जरिये रेघरियावल गइल बा. एहमें भोजपुरी इलाका के रीति-रिवाज आ संस्कारो देखावल गइल बा. एहमें एगो नौटंकी गीतो बा जवना के बहुते साफ-सुथर तरीका से फिल्मावल गइल बा. कम शब्द में कहीं त ई एगो बढ़िया पारिवारिक फिलिम हवे जवना के सगरी दर्शक पसन्द करीहें\nएह फिल्म की शूटिंग कहवाँ कहवाँ भइल बा आ कतना काम हो चुकल बा ?\nकरीब करीब पंचानबे फीसदी शूटिंग छत्तीसगढ़ के रायपुर में करावल जा चुकल बा. बाकी के शूटिंग जल्दिये मुंबई में कइल जाई. रायपुर में शूटिंग कइला के कारण ई रहे कि ओहिजा हमरा अपना पिता राघव सिंह जी का साथे शेषनाथ जी आ दोसरो पारिवारिक सदस्यन के भरपूर सहयोग मिलल, लोकेशन के सुविधा त रहबे कइल.\nआयरन के बिजनेस से फिल्म निर्माण में कइसे आइल भइल ?\nजी हँ, उड़ीसा के बर्बिल में हमार आयरन के बिजनेस बावे, लेकिन शुरुवे से कला आ फिलिमन के तरफ रुझान रहल. पिछला तीन चार साल से हम फिल्म निर्माण खातिर गंभीर रहनी आ एगो नीमन टीम आ बढ़िया कहानी का तलाश में रहनी. फेर जब मुंबई अइनी त निर्देशक अजय कुमार जी से भेंट भइल आ उनुका से हमार ट्यूनिंग जम गइल. तब हम आ अजय जी एगो सब्जेक्ट पर काम करे लगनी. अजय जी एकर पटकथा आ निर्देशन के जिम्मेदारी सम्हरलन आ कलाकारन के चुन के शूटिंग शुरु कर दिहले. खास तौर पर कहल चाहब कि विनय आनंद जी, अजीत आनंद, संगीता तिवारी, श्रीकनकनी आ संजय पाण्डेय जी वगैरह सगरी कलाकार एहमें बहुते बढ़िया काम कइले बाड़े. अजय कुमार जी त एगो काबिल आ प्रतिभाशाली निर्देशक हइये हईं आ एह फिल्म के एगो अनोखा अन्दाज में फिल्मवले बानी.\nइंडस्ट्री में आपके का अनुभव रहल ?\nभोजपुरी फिल्म इंडस्ट्री बढ़िया जगह हवे. लोग अपना काम खातिर ईमानदार आ लगनशील बा आ हमरा कवनो खराब अनुभव ना मिलल.\nआगे के का प्लानिंग बा आपके ?\nदेखीं, प्लानिंग त ढेरे बा, लेकिन फिलहाल पूरा ध्यान सिर्फ ‘पागल प्रेमी’ पर बावे. एकरा रिलीज होखला का बादे दोसरा तरफ ध्यान दे सकब. वइसे हमार कोशिश रही कि भोजपुरी संस्कार, रीति-रिवाजन से भरपूर नीमन आ स्वस्थ मनोरंजन वाली फिलिम बनाईं. यदि ईश्वर कृपा आ दर्शकन के प्यार मिलल त हम अपना मकसद में जरूरे कामयाब रहब.


मालिनी अवस्थी बनववली आपन आधिकारिक वेबबसाइट – Anjoria\nमशहूर अवधी आ भोजपुरी गायिका मालिनी अवस्थी अब आपन स्वतंत्र वेबसाइट मालिनीअवस्थी डॉटकॉम का सहारे अपना प्रशंसक से सीधे जुड़ गइल बाड़ी. एह साइट पर मालिनी अवस्थी का जिनिगी, उनका कैरियर, उनका मिलल सम्मान आ परस्कारन का बारे में जानकारी दिहल गइल बा. साइट पर उनकर कई गो खूबसूरत फोटो का साथे अलग अलग शैली के मुद्रा के बेजोड़ संग्रहो दिहल गइल बा.\nसावधानी अतने राखे के बा कि उनका नाम के स्पेलिंग बदल गइल बा. काहे कि असलनाम के नकली वेबसाइट पहिले से मौजूद बा. मालिनी में malini का जगहा malinee के इस्तेमाल कइल गइल बा. साइट के पूरा नाम ह www.malineeawasthi.com\nPrevious Post: टटका खबर, बियफे, १७ जून\nNext Post: गोरखपुर में गुण्डईराज का चलते रात भर जगले पवन सिंह


अइसनका राष्ट्रपति पा के शर्मिन्दा बानी – Anjoria\nअइसनका राष्ट्रपति पा के शर्मिन्दा बानी\nभारत के मौजूदा राष्ट्रपति प्रतिभा देवी सिंह पाटिल का नामे जवने बात रहल होखे राष्ट्रपति बने से पहिले के बाकिर अपना राष्ट्रपति रहत में ऊ जवन कर दिहली ओहसे हम त शर्मिंदा बानी बाकी लोग का बारे में नइखीं जानत.\nराष्ट्रपति महोदया साबित कर देखवले बानी कि या त उहाँ का रबर के मोहर हईं भा उहां के लगे कवनो अंतरात्मा नइखे. देश के सगरी कानूनन से उपर हईं उहाँ के. कतनो जघन्य अपराध कइले होखे, कतनो कुकर्म कइले होखे सबका के माफ कर देबे वाली हईं उहाँ के. अगर दोसरा कवनो रिलीजन के रहतीं त हो सकत रहे कि एह दयालु सुभाव खातिर उहाँ के सेंट बना दिहल जाइत.\nआईं राष्ट्रपति महोदया के कुछ फैसलन पर नजर डालल जाव.\nसतीश नाम के एगो अपराधी छह साल के लड़िकी से बलात्कार कइलसि आ फेर ओकर हत्या कर दिहलसि. हमनी के दयालु राष्ट्रपति महोदया ओकर सजा कम कर दिहनी.\nमोलाई राम अउर संतोष यादव अपना जेलर के दस साल के बेटी से जेले परिसर में गैंगरेप कइलन आ फेर ओकर हत्या कर दिहलन. राष्ट्रपति महोदया के दुनु पर दया आ गइल आ ओकनी के सजा कम कर दिहनी.\nधर्मेद्र सिंह आ नरेंद्र यादव पहिले त एगो लड़िकी से बलात्कार कइलें आ फेर ओकरा पुरा परिवार के मार दिहलें. एहमें तीन गो छोटहन बच्चो शामिल रहलें. राष्ट्रपति महोदया के ओकनियो पर दया आ गइल आ ओकनी के सजा कम कर दिहनी.\nअइसनके अइसन तीस गो मुजरिमन पर उहाँ के दया देखवले बानी आ सभके माफ कर दिहनी. पता ना एह माफी का पाछा का बा. संसद पर हमला करे वाला दोषी अफजाल गुरु के माफ करे के भूमिका त ना रहे ई सब? के जानऽता? हो सकेला कि जात जात ओकरो के माफ कर जासु हमनी के दयालु राष्ट्रपति.\nबतकुच्चन – ६२\nभोजपुरी के विकासमान वर्तमान


भोजपुरी परदा पर इतिहास रचावे के तइयार ‘गंगा जमुना सरस्वती’ – Anjoria\nसिनेमा भोजपुरी के अबले के सबले बड़हन फिलिम ‘गंगा जमुना सरस्वती’ भोजपुरी परदा पर इतिहास रचे के तइयारी ने बा. मशहूर निर्माता आलोक कुमार के एह फिल्म में भोजपुरी के तीनों बड़का सुपरस्टार मनोज तिवारी ‘मृदुल’, रवि किशन आ दिनेशलाल यादव ‘निरहुआ’ पहिला बेर कवनो फिलिम में एकसाथे नजर अइहें.\nमनोज तिवारी पुलिस ऑफिसर गंगा प्रसाद के भूमिका में, रवि किशन गाँव के नवयुवक जमुना प्रसाद का रोल में आ निरहुआ साजिश के शिकार भइल नवही सरस्वती प्रसाद का किरदार में बाड़ें. फिलिम के फर्स्ट लुक पिछला दिने जारी भइल इ पहिला प्रोमो यूटूब आ यूएफओ पर देखावल गइल जहाँ दर्शकन के शानदार रिस्पांस मिलत बा. एह फिलिम के ऐतिहासिक सफलता ला सगरी फिल्मोद्योग निश्चिंत बा. तीनों सितारन के टक्कर आ जुगलबंदी देखे ला दर्शक बहुते बेचैन बाड़ें. योजना बा कि एह फिलिम के देश के डेढ़ सौ सिनेमाघरन में एक साथ रिलीज कइल जाव.\nसंयोगिता फिल्म्स प्रस्तुत एह फिल्म के निर्देशक हैरी फर्नांडिस हउवें आ तीनों सुपरस्टार्स संगे रानी चटर्जी, रिंकू घोष, पाखी हेगड़े, अवधेश मिश्रा, अनुप अरोड़ा, विजयकृष्ण चतुर्वेदी, माया यादव आ टीनू वर्मा के खासमखास किरदार बा. ऑडिओ टी-सीरीज पर जारी भइल आ ओकरो सुनेवालन के बढ़िया रिस्पांस मिलत बा.


खबर भोजपुरी में (बियफे, 11 दिसंबर 2014) – टटका खबर\n(बुध, 10 दिसंबर के खबर)\nसी. राजगोपालाचारी के जयंती पर 10 दिसंबर, 2014 का दिने संसद भवन में उनुका के श्रद्धांजलि दिहलन प्रधानमंत्री नरेंद्र मोदी.\nउत्‍तरप्रदेश के आगरा में साठ गो परिवार के करीब अढ़ाई सौ लोग के हिन्दू धर्म में वापसी करावे का मामला में पुलिस एगो केस दर्ज कइले बिया. कुछ लोग के कहना बा कि ऊ अबहियों मुसलमाने बाड़े आ राशन कार्ड, बीपीएल कार्ड आ मकान दिआवे का वादा पर समारोह में शामिल भईल रहले. हिन्दूवन के धर्म बदलवावे का घटना पर चुप्पी साधे वाली मीडिया वोट बैक राजनीति करे वाला सगरी गोल एह बात पर छनछना गइल बाड़े. संसदो में एह मुद्दा के उठावल गइल. केन्द्र सरकार के कहना बा कि ई कानून व्यवस्था के मामला ह आ एकरा पर राज्य सरकार के फैसला लेबे के बा. सोशल मीडिया पर कहल जात बा कि लोग के ‘घरवापसी’ अतना खराब लागल बा त काहे ना देश में हर तरह के धर्मांतरण पर रोक लगा दिहल जाव आ आजादी का बाद से भइल सगरी धर्मांतरण के रद्द क दिहल जाव.\nबीमा कानून संशोधन विधेयक-2008 पर राज्‍यसभा के प्रवर समिति के सिफारिश बा कि बीमा क्षेत्र में विदेशी निवेश के अधिकतम सीमा 49 प्रतिशत क देबे के चाहीं. समिति स्‍वास्‍थ्‍य बीमा क्षेत्र के खास प्राथमिकता देबे आ स्‍वास्‍थ्‍य बीमा क्षेत्र के पूंजीगत जरूरत पूरा करे ला एक सौ करोड़ रूपिया रोके राखे के सिफारिशो कइले बिया. सरकार एह विधेयक के अगिला हफ्ता राज्‍यसभा में पेश कर सकेले जहाँ कांग्रेसो एकर समर्थन करे के कहले बिया बशर्ते ओकर सुझाव शामिल क लिहल जाव.\nकेन्द्र सरकार भारतीय दंड संहिता के धारा 309 के हटावे के फैसला कइले बिया जवना में आत्‍महत्‍या के कोशिश के अपराध मानल जाला. अबहीं एह अपराध ला एक साल के जेल आ जुर्माना के प्रावधान बा. मशहूर वकील आ राज्‍यसभा सांसद के.टी.एस. तुलसी एह फैसला के समर्थन करत कहलन कि खुदकुशी करे वालन के मानसिक इलाज आ मानवीय संवेदना के जरूरत होला, कवनो दंड के ना.\nभारत के कैलाश सत्यार्थी आ पाकिस्तान के मलला युसूफजई के बुध का दिने एगो समारोह क के नार्वे का राजधानी ओस्लो में नोबल पुरस्कार दिहल गइल. पीएम मोदी दुनू जने के बधाई संदेश भेजलन.\nकेन्द्र सरकार का तरफ से लोकसभा में आवास आ शहर गरीबी उन्मूलन मंत्री वैंकेया नायडू कहलन कि साल 2022 ले सबही के आवास दिआवे ला सरकार ठनले बिया आ सरकार जल्दिए एह दिसाईं एगो नया स्कीम ले के आवे वाली बिया.\nरूस के राष्‍ट्रपति ब्‍लादिमीर पुतिन दू दिन के भारत यात्रा पर नई दिल्‍ली पहुंचले. एहिजा ऊ भारत-रूस के 15वां सालाना शिखर बइठक में प्रधानमंत्री नरेन्‍द्र मोदी संगे खास बातचीत करीहें. दुनू देश का बीच प्रतिनिधिओ स्‍तर के बातचीत होखी.\nसुप्रीम कोर्ट भारतीय क्रिकेट कंट्रोल बोर्ड के अध्‍यक्ष पद के चुनाव जनवरी के आखिर तकले रोक दिहलसि. अदालत के कहना रहे कि आई पी एल सट्टेबाजी आ स्‍पॉट फिक्सिंग मामला के सुनवाई जारी बा आ 17 तारीख से पहिले सुनवाई फूरा होखे के उमेद नइखे.\nबिहार में डीजीपी रहल आशीष रंजन सिन्हा अउर अशोक गुप्ता बुध का दिने भाजपा में शामिल हो गइल लोग. जदयू नेता रामबदन रायो भाजपा में आ गइल बाड़न.\nदीघा रेल पुल अगिला साल जून ले चालू हो जाए के उमेद बा. शुरूआत में एह पुल पर रेलेगाड़ी चली सड़क वाहन ना चल पाई काहे कि सड़क पुल खातिर एप्रोच रोड ला जमीन के व्यवस्था नइखे भइल आ अतिक्रमण नइखे हटत.\nसारण जिला के दिघवारा थाना प्रभारी विनय कुमार के काम में लापरवाही का आरोप में निलंबित क दिहल गइल बा.\nबिहार के सगरी डाकघरन के कोर बैंकिंग व्यवस्था से जोड़ दिहल जाई. 22 दिसम्बर से पटना के जीपीओ में कोर बैंकिंग सिस्टम काम करे लागी. पहिले प्रमुख\nडाकघरन के जोड़ल जाई आ गँवे गँवे छोटको डाकघर.\nसारण जिला के खैरा इलाका के अफौर गांव के लोग रात में चोरी करत पकड़ाइल एगो चोर के पीट पीट के मुआ दिहल.\nपश्चिम चंपारण के श्रीनगर थाना के पूजहा बाजार में हाईटेंशन तार के चपेटा में अइला का चलते एगो छात्र के मौत हो गइल.


बिहार-झारखंड में सेंसर बोर्ड बनावल जरूरी बतवलन मनोज तिवारी – Anjoria\nबिहार-झारखंड में सेंसर बोर्ड बनावल जरूरी बतवलन मनोज तिवारी\nभोजपुरी फिलिमन में आ गीतन में फूहड़ता पर अब सवाल ना सजा होखे के चाहीं. एह पर अंकुश तबहिये लगावल जा सकी जब बिहार आ झारखंड में फिल्म सेंसर बोर्ड बनावल जाव. ई बात कहत मनोज तिवारी कहलन कि संगीत से संस्कार आ संस्कार से समाज के पता चले ला. हमरा बहुत दुख हो ला, जब हम आजकल के भोजपुरी गीत सुनेनी. ई भोजपुरी समाज आ संस्कार, दुनो के दुख पहुंचावऽता.\nमनोज तिवारी आगे कहलन कि भोजपुरी सिनेमा आ संगीत दुनु पइसा के दलदल में धँस चुकल बा जवना चलते चंद लोग भोजपुरी के बदनाम करे खातिर बिहार आ झारखंड में फूहड़पन परोसत बा. हालांकि इहो साँच बा कि कुछ वितरको ई बात कहि के निर्माता निर्देशकन पर दबाव बनावेले कि एहिजा फूहड़े गीत संगीत वाला फिलिमन के माँग बावे. बाकिर अइसन बात नइखे. एहिजा के जनता शुरूवे से फूहड़पन के विरोध करत आइल बिया. कहलन कि भोजपुरी सिनेमा आ संगीत के बचावे खातिर बिहार आ झारखंड में सेंसर बोर्ड बनावे के पड़ी जवना का अनुमति का बादे कवनो कैसेट सीडी भा फिलिम बाजार में उतर सके. ई बात कहत मनोज तिवारी भावुक हो गइलन आ कहलन कि भोजपुरी का हर क्षेत्र में अइसन होखे कि लोग गर्व से कह सके कि हम भोजपुरिया हई.\nछह साल बाद एक साथे नजर अइहें मनोज तिवारी आ रिंकू घोष\nरानी लीहें रवि से बदला\nOne thought on “बिहार-झारखंड में सेंसर बोर्ड बनावल जरूरी बतवलन मनोज तिवारी”\nLagal rahi sensor board banawal bahut jaruri ba.


सिनेमा के कवनो भाषा ना होले – मनोज श्रीपति झा – Anjoria\nOn: November 27, 2010\nपवन सिंह अभिनीत सुपर हिट फिल्म “प्यार बिना चैन कहाँ रे” के निर्देशक मनोज श्रीपति झा आजुकाल्हु बेहद सक्रिय बाड़न. उनकर आवे वाली फिलिमन, “चुन्नू बाबू सिंगापुरी”, “कोठा”, आ एगो मैथिली फिल्म जवना के अबहीं नाम नइखे धराइल, के बहुते चरचा हो रहल बा. कहल जात बा कि ई सब आम भोजपुरी फिल्मन से हट के बाड़ी सँ.\n“प्यार बिना चैन कहाँ रे” के बेहतर कइला के कारण बतावत मनोज श्रीपति कहलें कि ई फिल्म साफ सुथर आ मनोरंजन से भरपूर रहे. कहानी आसानी से समुझ में आवे लायक, गीत जुबान पर चढ़ जाये लायक, आ संगीत के धुन दिल छु लेबे वाली रहे.\nअपना बहुचर्चित डाकुमेन्टरी फिल्म “रक्त तिलक” का बारे में बतावत मनोज कहलें कि एह २५ मिनट के वृत चित्र में बलि प्रथा के बचपन के मानसिकता पर पड़े वाला असर देखावे के कोशिश कइल बा. एह फिल्म के एगो खासियत इ रहल कि एकर कवनो कलाकार एहसे पहिले कैमरा का सोझा ना आइल रहे. ओह बाल कलाकारन का अभिनय में सहजता बा. मनोज का मुताबिक फिल्म के प्रशंसा आ आलोचना दुनु मिलल जवना से उनुको बहुत कुछ सीखे जाने के मिलल बा.\nअबले अंतर्राष्ट्रीय भा विज्ञापन फिल्म बनावत आइल मनोज श्रीपति भोजपुरी फिल्म में आवे का बारे में बतावत कहलें कि फिल्म के कवनो भाषा ना होले, ओकर अपने भाषा होले “सिनेमा”. हमनी का दर्शक लोग ओकरा के अलग अलग भाषा का खांचा में डालत रहीलें. ओहिजो हम सिनेमे में काम करत रहीं, एहिजो सिनेमे में बानीं. बाकिर एक बात से मनोज सहमत रहलें कि भोजपुरी भा मैथिली में नया करे लायक बहुत कुछ बा.\nबतवलें कि ऊ नागार्जुन आ फणीश्वरनाथ रेणु के लिखल कहानियन पर फिल्म बनावे में लागल बाड़े काहे कि एह लोग के कहानी के परिवेश ग्रामीण रहल जवना के ऊ आराम से अपना सकेलें. कहलें कि एह लोग का कहानी में सिनेमा के अपार संभावना मिलेला.\nPrevious Post: Cinema has its own language, says Manoj Shripati Jha\nNext Post: Public likes the acting of Anil Samrat


माई के ममता - प्रभाकर पांडेय - मैना: भोजपुरी साहित्य क उड़ान (Maina Bhojpuri Magazine)\nHome प्रभाकर पांडेय Bhojpuri Kahani माई के ममता - प्रभाकर पांडेय\nमाई के ममता - प्रभाकर पांडेय\nतिजहरियवाँ छाँटी काटत रहनी तवले कहीं माई घर में से हाँक लगावत निकललि, "ए मझिलू! ए मझिलू! काहाँ बाड़S हो? अरे तनि लवना-ओवना के इंतिजाम क देतS। दिन डूबे जाता।" हम माई के बोलावल सुनि के छँटिकट्टा में से बाहर निकलनी अउरी कहनी, "माई ते काँहे चिंता कइले बाड़े। हम दुपहरिएवे में लग्गी ले के बड़की बारी में गइल रहनी हँ अउर तीन बोझा लवना तुड़ि के ले अइनी हँ। अउरी हाँ! उ लवना हम भुसउला घर में ध देले बानी।" हमार इ बाति सुनि के माई कहलसि, "अच्छा! ठीक कइलS हS। हाँ, तनि बिहने एगो अउरी काम कS दिहS, केहू के बोलवाके खोंप छवा दिहS।" हम कहनी, "ठीक बा, बिहने खोपवों छवा देइबि अउर तें कई दिन से देहरी में से गोहूँ निकालि के घाम देखावे के कहतारे, उ हो क देइबि।" हमरी एतना कहते, माई कहलसि, "अरे! हँ, गोहूँ के घाम देखावल त बहुते जरूरी बा काँहे की उ घुनाइल सुरु हो गइल बा।"\nहमार अउरी माई के इ बाति चलते रहे तवलेकहिं उहवाँ घनेसर भाई साइकिल पर कइगो झोरा लटकवले आ गइने। ओ झोरन में से ऊ एगो झोरा उतारि के माई की ओर बढ़वने अउरी कहने, "लS ए काकी। तोहार तिउना-तरकारी।" हम घनेसर भाई से कहि बइठनि, "घनेसर भाई! लागता तरकुलवाँ की बाजारी गइल रहलS हS?" हमरी एतना कहते, घनेसर भाई बोलि पड़ने, "नाहीं भाई, तरकुलवाँ नाहीं पथरदेवाँ गइल रहनी हँ। आजु बिहनहीं, काकी चार-पाँचि किलो सरसों हमरी घरे दे अउवी अउरी कहि अउवी की बाबू, तनि बाजरी से कवनो निम्मन तिउना ले ले अइहS। बइसे हमरो कुछु कपड़ा-लत्ता किने बाजारी जाहीं के रहल हS त तोहरो तिउना ले ले अइनी हँ।"\nघनेसर भाई की जाते, हम माई से पुछि बइठनि, "का रे माई! बिहनवे न झेमड़ा पर से दु गो लउकी, थोड़े घेवड़ा अउरी तिरोई तुड़ुवीं। ओकरी बादो तें बाजारी से तिउना मँगवले हS?" हमरी एतना कहते माई कहलसि, "तूँ जानत नइखS की बिहने बड़कू अउरी तोहार भउजी दिल्ली से घरे आवता लोग? का उहो लोग इहे गँवई तरकारी-भाजी खाई लोग? ओही लोगीं खातिर कुछ निम्मन तिउना मँगवनी हँ।" एतना कहि के माई तिउना से भरल झोरा उठवलसि अउरी घर में चलि गइल अउरी हम भँइसी के नादे पर से उकड़ा के लगनी दुहे।\nभँइस दुहले की बाद हम दूध ले के घर में गइनी अउरी नदिया में दूध उझिलत समय माई से कहनी, "ए बेरी भइया से कहि के आपन आँखि बनववले की साथे-साथे एगो गैसवो किनवा लिहे ताकि चूल्हि फूँकले से तोके आराम मिलो। तोर आँखि खालि एही धुआँ-धक्कड़ की वजह से खराब भइल बा।" माई कहलसि, "अरे बाबू, बेचारू बड़कू तS खालि हमार अँखिए बनवावे खातिर भागल-भागल आवताने। तूँ उनकर चिठिया नाहीं पढ़लS का? ओ में हमार बड़कू साफ लिखले बाने की माई ए बेरी तोर आँखि बनवा देइबि अउर अगिला बेरी आइबि तS दु गो कोठरियो बनवा देइबि, आखिर कबले तोहSकुलि पलानी में रहबSकुलि।" माई जवने समय इ बाति कहति रहे ओ समय ओकरी आँखि में से खुसी के लोर चू-चू के ओकर अँचरा भिगो दे ले रहे। हमरो बुझाइल की अब हमार रोवाई रुकी ना अउर आपन आँखि पोंछत हमहूँ घर में से बाहर आ गइनी।\nदूसरे दिन एकदम बिहनवे एगो रेक्सा ले के हम चउराहा पर पहुँचि गइनी अउरी भइया अउरी भउजी के बाट जोहे लगनी। ठीक आठ बजे देउरियाँ की ओर से एगो टेक्सी आ के चउरहा पर रुकलि। अब त हमरी खुसी के ठिकाना ना रहि गइल जब देखनी की ओमें से भइया अउर भाभी उतरSता लोग। अरे एतने ना, भउजी की कोरा में एगो बाबू देखि के हमार खुसी त अउर भी बढ़ि गइल काहें की हमरा मालूम ना रहे की हम काका बनि गइल बानी। हम दउरि के भइया अउर भउजी के गोर लगनी अउर ओ लोगन के बेग-ओग उठा के रेक्सा पर लादे लगनी। सामान-ओमान लदले की बाद भइया अउर भउजी रेक्सा पर बइठि गइल लोग। अउरी रेक्सहवा रेक्सा ले के गाँव की ओर चलि देहलसि। हमहुँ तीरछे दउड़त, भागत-परात घरे चलि अइनी।\nरेक्सा की दुआरी पर पहुँचते भइया रेक्सा पर से उतरि गइने पर जब भउजी उतरल चहली त माई इसारा से मना क देहलसि। ऊ दउड़ि के घर में गइलि अउरी एक लोटा पानी, सेनुर-ओनुर ले के आइलि। हम समझि गइनी की माई झाक देहले की बादे भउजी के उतरे दी। छाक देहले की बाद माई दउड़ि के बाबू के भउजी की कोरा में से ले लेहलसि अउर भइजिओ के उतरे के इसारा कइलसि। भउजी रेक्सा में से उतरि के माई के गोड़ लगली अउरी एकरी बाद घर में चलि गइली। माइयो बाबू के ले के उनकरी पिछवें-पिछवें घर में चलि गइल। ओकरी बाद हम रेक्सा पर से सब सामान उतारि के घर में पहुँचा देहनी।\nदु दिन की बाद के बाति हS, हम, भइया अउर भउजी दोगहा में बइठल रहनीजाँ। उहवें माइयो बाबू के तेल-बुकुवा से मिसत रहे अउरी घुघुआ-मन्ना खेलावति रहे। अचानक भउजी भइया से कहली, "गाँव में जेयादे दिन रहले के ताक नइखे। इ गँवई आबो-हवा बाबू के सूट नइखे करत। अगर इनके तबियत खराब हो जाई त का कइल जाई?" भउजी की एतना कहते माई टोकलसि, "अरे दुलहिन, इ तूँ का कहतारू? अबहिन त तोहSलोगन के अइले दुइयो-चार दिन नाहीं भइल। अबहिन हम अपनी बाबू के भरि आँखि देखियो ना पवनी, तवलेकहीं तूँ जाए-जाए हल्ला करे लगलू।" माई के इ कहल सुनि के तनि भउजी तेज आवाज में कहल सुरु कइली, "ए अम्मा, इ गाँव, घर खाए के दी? लइका के कुछु हो जाई त केहू आगे-पीछे ना आई। (तनि धीरा होके) अउरी हाँ, सहरियो में त घरवा सूने छोड़ि के आइल बानि जाँ। कहीं चोरी-ओरी हो गइल त के जबाब देई।" माई अबहिन कुछु कहो एकरी पहिलहीं भइया कहल सुरु कइने, "हाँ रे माई, तोर पतोहा ठीक कहतारी। अब त सहर में आपन खुद के मकानि बा। अबे दू कमरा उपरो बनववनी हँ। एगो गैस सिलिंडर रहल ह त गैस ओरा गइले पर तोरी पतोहा के स्टोपे पर खाना बनावे के पड़त रहल हS तS एगो अउरी गैस सिलेंडर किननी हँ। फोन लगववनी हँ। ए सब में बहुत पइसो खरच हो गइल बा। सब कुछ कीनि के खाए के बा। ए ही में लइका के बर्थडेउओ मनावे के बा। ओहू में हजार-दु हजार जइबे करी।"\nभइया के इ सब बाति सुनि के हमरा रहाइल ना अउर हम पूछि बइठनी, "त का हो भइया, माई की आँखि के का होई?" हमरी एतना कहते फेन से भउजी सुरु हो गइली, "माई के आँखि बनवावल भागल जाता का? पहिले जवन जरूरी बा उ देखल जाव कि आँखि बनवावल जाव। जब सहर की घर के सब बेवस्था ठीक से हो जाई त ओकरी बाद अँखियो बनि जाई। हमनीजान इ थोरे कहतानीजाँ की आँखि ना बनी।" भइयो कहल सुरु कइने, "माई ते कवनो चिंता मति करु। धीरे-धीरे सब ठीक हो जाई। अगिला बेर की अवाई में तोर अँखियो बनि जाई अउरी रहे खातिर दुगो घरो।" भइया के इ बाति सुनि के माई कहलसि, "बाबू, हमरा कवनो चिंता नइखे। कहीं रहजाS नीमने रहSजा। पर समय-समय पर घरो-गाँव के सुधि लेत रहSजा।" एकरी बाद माई हमरी ओर ताकि के कहलसि, "ए बाबू, जवन गोहूँ सुखवले बाड़S ओमें से दु बोरा कसि दS अउर हाँ दु बोरा धनवो कुटा दS। बड़कू के सहर में इ सब किनिए के खाए के पड़त होई अउरी अबहिन पइसा के अभाव बा।" माई के इ बाति सुनि के हम बोरा उठवनि अउरी चुपचाप बाहर चलि गइनी।\nएकदिन की बादे का देखतानी की माई कइगो गठरी-सठरी बाँधSतिया। कवनो में मिट्ठा बा त कवनो में चिउड़ा अउरी कवनो में खटाई-अँचार। हमके देखते उ रोवाँसु हो के बोलि पड़लि, "ए बाबू, जा एगो रेक्सा बोलवले आवS अउर अपनी भइया-भाभी के चउरहा पर छोड़ि आवS, दुनुजाने तइयार हो गइल बाटे लोग।" हम चुपचाप घर में से बाहर निकलनी अउर एगो रेक्सा बोला लेअइनी। रेक्सा पर सब सामान-ओमान लादि के भइया अउर भउजी के चउराहा पर पहुँचावे खातिर चलि देहनी। चउराहा पर पहुँचि के ओ लोगन के देउरियाँ जायेवाली एगो टेक्सी में बइठा देहनी। भइया कहने, "बाबू, कवनो टेंसन मति लिहे। माई के ठीक से देख-भाल करिहे। हम फेनु जल्दिए लवटबि।" हमरी आँकि में से लोर बहे लागल अउरी हम ओ टेक्सी के तबले देखनी जबले ऊ हमरी आँखि से अन्हे ना हो गइल।\nटेक्सी की अन्हे होते हमहुँ रोवाइन परान ले के घरे चलि अइनी। माई दुअरवें बइठल रहे। हम दुआरे पर पहुँचि के अबहिन भइंसी के नादे पर से उकड़ावत रहनी तवलेकहीं बहोरनो काका घूमत-घामत उहवें आ गइने। बहोरन काका माई से पुछने, "त का हो भउजी, अब आराम बा न। सुननी हँ कि तोहार पतोहा आइल बाड़ी।" अबहिन माई कुछु कहो तवलेकहीं हम कहि बइठनि, "ए काका, भउजी अउर भइया आइल त रहल ह लोग पर अजुवे चलि गइल ह लोग।" रमेसर काका कहने, "कवनो बाति ना, पइसा-ओइसा त देइए गइल होईलोग। पहिले अपनी माई के आँखि-ओंखि बनवा दS।" हम कुछु बोलनी ना चुप्पे रहि गइनीं। हमार चुप्पी काका के सब समझा देहलसि। उ कहने, "बतावS एइसन लइका की कमइले का फायदा बा की बुढ़ापो में सुख ना मिले।" एकरी बाद अबहिन केहू कुछ बोलो तवलेकहीं घनेसरो भाई उहवाँ आ गइने अउरी आवते बोल पड़ने, "अरे रमेसर काका, एतने नाहीं कमाइल-धमाइल त दूर, जवन घर में अनाजो-पानी रहल ह ओहू के बोरा में कसि-कसि के काकी उनकरी संघवे भेजवा देहली हई। अरे ओतना अनाज बेंचाइत त एगो का इनकर दुनु अँखिया बनि गइल रहित।" अरे इ का, घनेसर भइया की एतना कहते त माई आग-बबूला हो गइल अउरी कहतिया, "ए घनेसर, तनि कम बोलS। हमार आंखि बनो चाहें नाहीं ए से तोहरा का? अरे ए बेरी ना अगिला बेर बनी। हमार बाबू लोग निमने रहे, काँहे कि उहे लोग हमार आँखि बा लोग। हमार त सहरियो में मकानि बा, अउर बतावS न ए गाँव में केकरा बा?" एतना कहते माई अंचरा की कोना से आँखि पोंछत घर में चलि गइल।


बदलाव के बयार – Anjoria\nअगस्त 12, 2015 जयंती पान्डेय, भोजपुरी, लस्टम पस्टम\nपसेना से नहाइल रामचेला हाँफत हाँफत बाबा लस्टमानंद के लगे चहुँपले. सस्टांग दंडवर कइके आशीर्वाद लिहला के बाद रामचेला कहलन, गुरू आजकाल्हु गउवों में बदलाव के बयार बड़ा तेजी से बहऽता..\nलस्टमानंद पुछलन, काहे? का हो गइल? समय के साथे हर चीज बदल जाला. बदलाव संसार के नियम हवे, एहमें परेशान होखे ला का बा?\nरामचेला कहलें, गुरू पहिले बिआह होत रहे बड़ा मजा आवो. लौंडा के नच से ले के मरजाद ले बिआह में रहे में बड़ा मजा आवो. एतने ले ना, बेटिहा किहांं जब बारात चहुँपे आ जनवासा में लउन्डा के नाच होखे त बुढ़उवो लोग मजा लेबे में पीछे ना रहत रहुवे. लउन्डवो सब नाचते नाचत बुढ़ऊ लोग के अंचरा ओढ़ावे लागे आ बुढ़ऊ बाबा ईया के पइसा देत होखो चाहे ना, लउन्डवन के जरूर दे देस. तिलक आ बिआह में पात में भूईंया बइठ के खइला के आपने आनंद रहुवे. जेकर दुआर जेतना बड़ ओकरे ओतने बड़ हैसियत रहे. बड़का लोग किहाँ त एगो पांत में हजार आदमी ले खा लेत रहलन बाकिर अब सभे व्यस्त हो गइल बा. बिआह में मरजाद त दूर अब साँझी खा बारात जा ता आ राते में खा के लवद आव ता.\nभूईंया बइठ के पांत में खाए वाला सिस्टम के साथे पूड़ी तरकारी आ दही चिउरो खतम हो गइल. अब त का कहता लोग बुफे सिस्टम में खिआवे के. पता ना ई बुफे सिस्टम कहवां से आइल बा लेकिन एह सिस्टम में खाए वाला लोग लाज हया घोर के पी गइल बा. ससुर होखे चाहे भसुर, ओ लोग के सामनहीं कनिया लोग प्लेट में चम्मच हिलावत चपर चपर मुंह चलावऽता लोग. एह बुफे में बड़ छोट के लिहाज नइखे रह गइल. केहु केहू के सामने कवनो तरह खा लेता. दही चिउरा के जगहा अब चाउमीन, पनिर, डोसा, इडली अउरी का का कचकच खा ता लोग. अब रउए बताईं ई नवका रहन आ पेट अउरी चालढाल दुनू के निगलत जात बा, कि नां ?\nOne thought on “बदलाव के बयार”\nअगस्त 12, 2015 को 8:37 अपराह्न पर\nजइसन संस्कार सभ्यता तइसन रहन-चाल ।जीन्स आ स्कर्ट वाला नवका संस्कार के हड़बड़ी में ई कवनो अचरज क बात नइखे ।समय का सँग सन्दरभो बदलेला ;फेर आदमी काहे ना बदली ? हमन भोजपुरिहा हर काम में आगा बानी जा ।हर खास के आम में बदले क जल्दी बा हमनी के अब ऊ खास फिट होखे भा अनफिट !